Pemimpin Korup, Rasuah: Mengapa Masih Dipilih?

Fitrah membuktikan bahawa manusia sukakan kepada kebaikan serta berusaha untuk memilih orang yang baik dan bersih daripada salah laku, untuk menjadi pemimpin, mentadbir, membangunkan ekonomi negara serta menjulang negara ke seantero dunia.

Tetapi realiti dalam kancah politik mungkin tidak kelihatan begitu dan seringkali sebaliknya. Sebahagian besar di beberapa negara membangun atau di negara demokrasi, rakyat memilih dan mengangkat semula ahli politik yang disyaki terlibat dengan amalan rasuah, malah yang telah jelas terbukti bersalah.

Sebagaimana Tunisia yang boleh dijadikan contoh berikutan calon dalam pilihan raya presiden negara itu pada 2019 lalu, Nabil Karoui menerima peratusan undi kedua tertinggi, walaupun berada di penjara sementara menunggu siasatan kes rasuah kewangan.

Mengapakah sebilangan besar rakyat Tunisia memilih Karoui dan bukannya yang lain, walaupun terdapat bukti-bukti rasuah di sekelilingnya?

Adakah Tunisia satu-satunya negara demokrasi di mana seorang yang dituduh rasuah mencapai kepada pusingan kedua pilihan raya presiden dan kembali berkuasa? Jawapannya tidak.

Menerusi sejarah, ia adalah ‘tragedi’ yang berulang, menurut banyak kajian dan penyelidikan akademik yang menangani kajian kes yang sedemikian untuk memahami mengapa masyarakat terutamanya di negara demokrasi, terus memilih semula mereka yang disyaki rasuah kewangan sebagai pemimpin.

Ini menyentuh soal masyarakat yang negaranya mengamalkan demokrasi dan bukannya mengenai kuasa diktator atau penyalahgunaan yang mana undi dibeli dan keputusan dipalsukan.

Persoalan yang wajar dirungkai, mengapa masyarakat secara sedar masih memilih orang yang korup untuk terus berkuasa? Tentunya terdapat beberapa faktor yang menyebabkan semua itu terjadi.

Orang ramai biasanya mengetahui tentang rasuah kewangan seseorang atau pihak dalam dua cara, secara langsung atau tidak langsung.

Seseorang mungkin terdedah kepada percubaan peras ugut kewangan oleh perasuah secara langsung mahupun secara individu, seperti memaksa seseorang itu membayar sebagai pertukaran untuk perkhidmatan, mengelak daripada tanggungjawab atau kaedah lain mengeksploitasi kewangan untuk kepentingan peribadi.

Sumber tidak langsung ialah apa yang seseorang itu dengar dan tonton melalui pelbagai media, kempen propaganda, mahupun pertuduhan kehakiman.

Walaupun sumber langsung tidak dapat dipertikaikan, sumber tidak langsung terbuka kepada penafian, keraguan dan penolakan, yang mana situasi ini terjadi dalam kes Nabil Karoui.

Kedudukan Karoui amat berpengaruh dalam media Tunisia, yang mana beliau adalah pengasas media dan syarikat pengiklanan Karoui & Karoui pada tahun 2002 dan pemilik Nessma TV yang mendapat kemasyhuran dan tindakan susulan yang meluas selepas berlakunya revolusi pada 2011.

Beliau membenarkan penggunaan medianya untuk menafikan pertuduhan terhadapnya dan menumpukan perhatian untuk menjadi permainan politik sebelum parti-parti saingan yang lain berusaha untuk menyingkirkannya sebagai pesaing yang kuat.

Ia dibantu oleh fakta bahawa dirinya ditangkap hanya beberapa hari sebelum permulaan kempen pilihan raya, walaupun siasatan terhadap kes yang disabitkan terhadapnya telah bermula pada 2017.

Ini mendorong parti menggunakan media massa untuk membuat persepsi bahawa penahanannya adalah atas dasar politik semata-mata, seterusnya mempersoalkan kebebasan badan kehakiman yang telus.

Konteks di mana kes Karoui berlaku berikutan pihak yang berminat untuk menyiarkan berita tentang tuduhan rasuahnya menjelang pilihan raya yang membara, menjadikan kesan maklumat sedemikian agak terhad untuk masyarakat yang tidak yakin.

Barangkali betapa seriusnya tuduhan ini, lebih-lebih lagi kes itu masih belum diputuskan badan kehakiman.

Penemuan sebegini menjelaskan bahawa keyakinan rakyat terhadap sumber maklumat mempunyai peranan yang besar dalam menentukan kesannya terhadap masyarakat.

Di Brazil, semasa pilihan raya Majlis Perbandaran 2008, laporan telah dikeluarkan oleh Suruhanjaya Pencegahan Rasuah mengenai tahap rasuah kewangan di kalangan gabenor dan rakan sekutu mereka di pelbagai kawasan perbandaran.

Difahamkan bahawa stesen radio tempatan yang memperoleh kebolehpercayaan tinggi dalam kalangan pengundi menyiarkan keputusan laporan Suruhanjaya Pencegahan Rasuah, menjadikan keputusan pilihan raya terjejas dengan sangat ketara.

Menurut kajian statistik yang dijalankan pada masa itu, dalam kes kehadiran dua gabenor dari dua wilayah berbeza, tanpa tuduhan rasuah, terbukti kebarangkalian gabenor dipilih semula untuk penggal kedua meningkat sebanyak 17 peratus jika radio rasmi tempatan menyiarkan hasil laporan berbanding persepsi yang mana laporan itu tidak dijalankan.

Penerbitan laporan jawatankuasa melalui radio bagi kes-kes di mana tuduhan rasuah kewangan telah dibuktikan, peluang gabenor untuk menang telah berkurangan secara mendadak.

Keputusannya telah digeneralisasikan di beberapa negara Amerika Latin yang lain, yang mana, semuanya mengesahkan bahawa penyampaian maklumat tentang rasuah kewangan daripada sumber yang dipercayai oleh masyarakat mempunyai kesan yang besar terhadap keputusan peti undi.

Walau bagaimanapun, kehadiran dan capaian maklumat daripada sumber rasmi yang boleh dipercayai mungkin tidak mencukupi untuk menghalang orang ramai daripada memilih atau memilih semula mereka yang dituduh melakukan rasuah.

Terdapat satu lagi sebab yang kuat dan sangat berpengaruh, terutamanya di negara-negara baru demokrasi, iaitu gabungan parti dan ketiadaan kesedaran politik. Di sini, kita tidak bercakap tentang sejauh mana kesan partisan dalam kes Tunisia sahaja, tetapi juga di banyak negara demokrasi.

Sebagai contoh, satu kajian telah dijalankan di Sepanyol pada tahun 2013 tentang sejauh mana orang mengabaikan rasuah seseorang pegawai jika dia daripada parti yang sama dengan mereka.

Dapatan yang mengejutkan menunjukkan bahawa orang ramai cenderung untuk tidak mengendahkan rasuah calon parti yang dianggotai mereka, di samping menghukum seberat mana-mana calon yang dituduh rasuah jika dia daripada parti pembangkang.

Mungkin mengekstrapolasi keadaan di banyak negara Arab dengan jelas menunjukkan ketepatan hasil kajian ini.

Ini kerana peningkatan sikap tidak bertoleransi dan perpecahan partisan yang berlaku di peringkat masyarakat Arab sejak beberapa tahun lalu serta perpecahan masyarakat yang teruk disebabkan percanggahan arus sekular, Islam dan haluan kiri, menjadikan ahli setiap pihak menutup mata.

Pihak yang melakukan kesilapan, malah jenayah atau yang berkaitan rasuah mungkin dilakukan oleh pemimpin mereka, sebagai balasan kepada media dan penyalahgunaan politik terhadap lawan, ia membesarkan kesalahan-kesalahan yang telah dilakukan hingga ke tahap yang maksimum.

Ini tidak terhad kepada tahap dan suasana pilihan raya umum, malah di semua peringkat, termasuk pilihan raya parlimen, perbandaran dan juga kesatuan, yang mana gabungan parti, ideologi, malah puak mengatasi tuduhan rasuah, pembaziran dan nepotisme.

Selain itu, jika diperhatikan dengan teliti fenomena ini menampakkan suatu dimensi lain. Semakin tinggi kesedaran politik dan tahap kefahaman ahli parti, semakin seimbang kedudukan mereka dalam isu rasuah berkaitan pemilihan pemimpin dan kecenderungannya ke arah penolakan dan menuntut akauntabiliti.

Rakyat sering mengabaikan tuduhan rasuah jika mereka mempercayai calon dari segi keupayaannya untuk memperbaiki keadaan ekonomi negaranya, lebih-lebih lagi tentang membangunkan demokrasi.

Ini biasanya berlaku melalui kecekapan seseorang itu dalam menguruskan perniagaan dan memiliki institusi besar yang berjaya atau sumbangannya kepada projek-projek mega di peringkat negeri, atau sekiranya keadaan ekonomi telah pulih pada waktu pemerintahannya.

Sebagaimana Nabil Karoui, beliau melakukan kebajikan, pendekatannya kepada orang miskin dan terpinggir serta janji-janjinya untuk memperbaiki keadaan mahupun menyelamatkan mereka daripada kemiskinan.

Semua ini mungkin merupakan sebahagian besar daripada kejayaan Karoui dalam memperoleh yang kedua tertinggi peratusan undi dalam pilihan raya presiden walaupun terdapat syak wasangka yang menyelubunginya.

Dalam sebuah kajian yang dijalankan, terdapat jawapan yang mengejutkan, iaitu daripada hampir 600 juta orang dari 18 negara Latin, lebih 54 peratus tidak mempunyai masalah untuk menyokong kerajaan diktator jika ia mahu menyelesaikan masalah ekonomi mereka.

Manakala, 40 peratus lagi mengatakan bahawa pertumbuhan ekonomi lebih penting bagi mereka daripada demokrasi, manakala 42 peratus percaya bahawa kerajaan harus dianggap sebagai pihak berkuasa di atas undang-undang.

Dalam kajian serupa yang dijalankan pada tahun 2015 menunjukkan bahawa masyarakat sering menerima rasuah kewangan daripada kerajaan jika keadaan ekonomi baik, atau orang ramai mendapat manfaat daripada pemotongan cukai atau janji amanah untuk pembaharuan ekonomi untuk jangka masa hadapan.

Selain itu, ketiadaan alternatif bersih yang boleh mencapai keputusan ekonomi yang sama, memberikan lebih kuasa kepada parti atau calon yang korup untuk terus berkuasa.

Kebanyakan masyarakat memilih pemimpin yang rasuah kerana tidak ada pemimpin alternatif yang lebih bersih atau lebih berwibawa untuk bertanding dalam pilihan raya.

Dalam situasi  ini, orang ramai selalunya cenderung untuk memilih pilihan yang paling tidak buruk, yang boleh mencapai keputusan ekonomi terbaik tanpa menghiraukan kesan jangka panjang rasuah kewangan.

Tidak dinafikan bahawa rasuah kewangan membawa kesan buruk kepada negara. Selain kesannya terhadap keadaan ekonomi terutamanya dalam jangka masa panjang, ia menghalang pencapaian keadilan dalam pengagihan sumber, membawa kepada kadar kemiskinan yang tinggi dalam kalangan rakyat.

Di samping itu, ia mewujudkan suasana tidak percaya antara rakyat dan agensi kerajaan. Kekurangan kesedaran tentang fakta-fakta ini dan meremehkannya adalah salah satu sebab yang membawa kepada krisis ekonomi.

Sebagai contoh, di Greece pada tahun 2008 yang menjejaskan seluruh dunia dan bertukar menjadi krisis global yang teruk yang tidak pernah terfikir semua itu akan terjadi. Kisahnya bermula dengan kemarahan rakyat terhadap perasuah dan pemilihan semula, walaupun rasuah mereka telah terbukti.

Kemudian krisis meletus yang telah menimpa Greece selama bertahun-tahun dan membawa kepada kemelesetan besar-besaran di peringkat negeri yang memberi impak besar kepada tahap ekonomi global secara keseluruhan.

Oleh yang demikian, tanggungjawab besar terletak pada parti, kesatuan, institusi media dan pelbagai institusi masyarakat sivil untuk membangkitkan kebimbangan mengenai fakta penting ini.

Seterusnya, mereka perlu berusaha meningkatkan tahap kesedaran politik dalam kalangan rakyat dan menjelaskan akibat jangka masa panjang najis rasuah untuk mencapai sebuah negara demokrasi yang berkesan yang boleh menyumbang kepada kemajuan sesebuah negara.

Jangan sampai tanah tumpah kita, negara Malaysia ini, menjadi seperti sejarah pahit yang tercetus di Tunisia dan beberapa negara lainnya.

Jadikanlah ia pengajaran. Hapuskan jenayah rasuah dengan sesungguhnya bagi menyelamatkan negara ini.

Atriza Umar
Pegawai Jabatan Komunikasi Strategik dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Paksa murid puasa: Kejahilan dalam ketaatan

Sedari awal, seharusnya anak-anak didedahkan dengan solat, diajar mengenal Tuhannya dengan melakukan solat sebagaimana Rukun Islam kedua, menunaikan solat fardu lima waktu.

Memang bukan mudah untuk melatih anak-anak melakukannya, namun ia perlu dipupuk dan dididik sedari awal usia lagi. Agar bila sampai waktunya nanti, dirinya sendiri melakukannya dengan kefahaman dan tuntutan sebagai seorang Muslim.

Namun, pada waktu usia anak masih kecil lagi, tidak haruslah dipaksa untuk melakukannya.

Sebagai ibu bapa mahupun pendidik, jika anak-anak dimasukkan ke taska atau telah bersekolah, ia perlu terus sabar memperkenalkan tentang kewajipan solat itu kepada mereka.

Begitu juga jika menyentuh tentang puasa. Anak-anak yang belum mencapai usia baligh sebagaimana yang ditentukan agama, tidak seharusnya dipaksa mengerjakannya hingga mendatangkan sesuatu mudarat kepada diri mereka seperti yang berlaku baru-baru ini.

Tular berita seorang guru yang memaksa muridnya yang masih kecil usianya agar terus berpuasa dan ia menjadi bualan hangat  di media sosial. Dilaporkan, sebelumnya guru tersebut telah mengambil makanan dan minuman muridnya itu.

Adakah guru itu seorang bukan Islam? Atau, adakah dirinya tidak memahami makna puasa itu sendiri sehingga memaksa anak kecil untuk melaksanakannya?

Jika ia seorang Islam, seharusnya perkara ini tidak terjadi dan berlaku kerana telah jelas sesuatu yang diperintahkan kepada umat Islam dan menjadi kewajipan bagi mereka adalah apabila telah mencapai usia baligh.

Janganlah isu seperti ini berulang lagi hingga menampakkan betapa Islam itu memberatkan sesuatu ibadah sampai mendatangkan mudarat.

Apa tidaknya, anak tersebut dikatakan sangat lemah hingga mengatakan benci berpuasa, benci sekolah, benci kawan-kawan. Anak tersebut dikatakan tidak mahu berpuasa lagi selepas ini, dan tidak mahu lagi ke sekolah.

Begitulah jawabnya ketika ditanya ibunya, si anak memberitahu makanan dan minumannya diambil oleh cikgu.

“Siapa yang tidak berpuasa ditegur di khalayak kelas. Ada rakan sekelas yang tertawakan mereka yang tidak puasa.”

Dan anak itu memberitahu, selepas waktu sekolah habis, baru bekal makanan dipulangkan dengan pesanan sekali lagi daripada cikgu agar berpuasa sehingga masuk waktu berbuka. Si anak hanya menurut kerana takut dimarahi.

Sebagaimana yang dikongsikan oleh Dr Kamarul Ariffin Nor Sadan menerusi status Facebooknya, beliau turut memberikan pendapatnya:

“Bila mengajar kanak-kanak lakukan ibadah, hendaklah ia bersifat mengajak dan memujuk.”

Beliau menegaskan, tidak usahlah ia dalam keadaan memaksa atau dengan cara yang memalukan mereka.

“Kita semua mahukan anak-anak yang membesar dengan cinta terhadap agama. Kita kena lakukannya dengan berhikmah, kerana jika sudah terbit benci, maka sukar nak disemai cinta di kemudiannya.”

Kamarul Ariffin yang bertugas sebagai Pegawai Kesihatan dan Perubatan berkata, mereka mungkin mampu berpuasa sampai ke maghrib, namun ia perlukan persediaan serta penyesuaian berperingkat untuk elakkan risiko kemudaratan.

“Kita ada sekitar 30 hari, insya-Allah cukup masa untuk mendidik, cukup masa untuk melatih, cukup masa untuk memberi sokongan. Sampai masa nanti, kita raikan kejayaan kita sama-sama.”

Pada kesempatan itu, beliau turut mengingatkan netizen tidak mengecam cikgu secara umum.

“Tidak semua cikgu begini. Ada yang  bagus, prihatin dan berempati.”

Melihat kepada komentar netizen menerusi FB Antoni Sheridan Derby berkata:

“Sebagai seorang non-Muslim, saya harap satu hari nanti, dapat merasa puasa seperti mana kawan-kawan Muslim, sekurang kurangnya sekali.”

Menurutnya, beliau ada sedikit membaca dan terdedah kepada amalan-amalan mereka yang berpuasa.

“Bukan nak buka pekung dan aibkan sesiapa tetapi puasa sejati memang susah, mental nak kena kuat, tabah, akur dan sabar.”

Antoni berkata, untuk budak-budak kecil, beliau merasakan mereka boleh belajar contoh-contoh yang lemah lembut daripada ibu bapa, yang sebaiknya menyediakan mereka dengan keadaan fizikal dan mental secukupnya.

“Mereka belajar dengan cara terbaik jika tidak dipaksa dan diajar kenapa dan bagaimana (berpuasa).”

Azrin Zarin pula berkata, “Betul tu. Jika dimalukan seperti itu akan menerbitkan perasaan budak-budak rasa benci pada Islam.”

Menerusi respons Bashah Bakar pula, beliau berkisah:

“Satu perkongsian saya dengar daripada Dato’ Hassan Din. Puasa untuk anak-anak tidak dititikberatkan lagi. Yang penting solat semasa berumur 7 tahun, ibu bapa kena tekankan hal solat. Jadi, sebagai ibu bapa, jangan memberatkan puasa bagi anak-anak kecil.”

Tambahnya lagi, ajarkan tentang solat dahulu. Dalam pada itu, Nur Ridh bersetuju dengan saranan mendidik anak berpuasa sejak kecil walaupun setengah hari.

“Berilah mereka kefahaman tentang tuntutan Allah untuk berpuasa dan nyatakan ganjaran yang Allah berikan. Di samping itu, berilah hadiah sebagai tanda kita menghargai kesungguhan anak-anak kecil kita untuk belajar melaksanakan rukun Islam ketiga ini.”

Namun jelasnya, yang paling utama ialah mewajibkan anak-anak mendirikan solat.

“Dan kita yang utama sekali kena solat. Bukan suruh anak solat tapi mak ayahnya tidak solat.”

Tidak terkecuali terdapat juga respons netizen dengan mengecam cikgu tersebut berikutan tindakan yang tidak sewajarnya itu.

“Toksiknya cikgu ni. Menyampah pulak!” kata Nurul Ilham.

بُنِيَ الْإِسْلَامُ عَلَى خَمْسٍ : شَهَادَةِ أَنْ لَا إِلهَ إِلَّا اللهُ وَ أَنَّ مُحَمَّدًا رَسُوْلُ اللهِ ، وَ إِقَامِ الصَّلَاةِ ، وَ إِيْتَاءِ الزَّكَاةِ ، وَ حَجِّ الْبَيْتِ ، وَ صَوْمِ رَمَضَانَ

( رواه البخاري و مسلم )

“Islam dibangunkan atas lima perkara: Bersaksi bahawa tiada Tuhan yang berhak disembah kecuali Allah dan Muhammad adalah utusan Allah, mendirikan solat, menunaikan zakat, mengerjakan haji dan berpuasa pada bulan Ramadan.” (HR Bukhari dan Muslim)

Dalam pada itu, ketika ditanya mengenai hadis berkenaan kepada Pensyarah Kanan Fakulti Pendidikan dan Sains Sosial OUM, Dr Hamidah Mat, beliau berkata, terdapat banyak jaringan bagi riwayat, ada yang mengedepankan puasa, haji ke atas puasa, ada yang mengedepankan puasa ke atas haji.

“Dalam al-Quran, penerangan tentang perkara-perkara yang menjadi rukun Islam diterangkan secara terpecah-pecah dan berasingan. Solat sering digandingkan dengan zakat dan sebagainya.”

Menurutnya, ini bermakna, turutan dalam rukun Islam bukan susunan prioriti kerana semuanya adalah asas yang sangat penting.

“Dalam kata lain, susunan tersebut bersifat ijtihad manusia, jadi, tidak menjadi isu yang mana dahulu.”

Namun, ulama sepakat syahadah adalah yang pertama kerana ia penentu keimanan dan solat merupakan ibadah terpenting, terbukti dengan dalil-dalil yang menyokong.

“Manakala susunan zakat, puasa dan haji didapati susunannya tidak konsisten, namun kesemuanya adalah asas kepada keislaman seseorang.”

Demikianlah pandangan Dr Hamidah mengenai hal ini, mengenai jaringan riwayat hadis ini, boleh dirujuk pada pautan https://bit.ly/3O58W4D.

Menyentuh kepada isu yang diutarakan, beliau yang juga Penasihat kepada Pertubuhan Ilmuwan dan Cendekiawan Muslim Malaysia (ILMAN) berkata, apabila berbicara tentang hal-hal berkaitan ibadah, sesetengah daripadanya melupakan aspek kefahaman terhadap ibadah itu sendiri.

“Sama ada (mereka) tidak sedar akan kejahilan tersebut, atau sengaja ingin menutup kejahilan dengan ketaatan yang membuta tuli.”

Menurutnya, satu hal yang paling utama yang harus disedari oleh setiap umat Islam ialah pensyariatan hukum-hukum Islam adalah bertujuan membawa rahmat dan kebaikan kepada manusia.

“Dalam ibadah puasa contohnya, matlamat utama pensyariatan kewajipan puasa Ramadan ialah untuk menjana takwa dalam diri seorang Muslim.”

Jelasnya, Ini adalah kerana takwa adalah katalis (pemangkin) bagi seorang Muslim yang akan menentukan hubungannya dengan Allah dan manusia yang lain. Bahkan, takwalah yang membezakan manusia dengan manusia lain di sisi Allah Taala.

Menyorot tentang kewajipan puasa, semua maklum bahawa puasa hanya wajib apabila seseorang itu mencapai usia baligh.

“Hal ini merupakan satu rahmat, kerana Allah Taala Maha Mengetahui tentang kemampuan manusia kepada masa dan waktu untuk berlatih dan dididik dengan beribadah ketika usia sebelum baligh.”

Maka menurutnya, hal ini perlu difahami oleh setiap daripada kalangan ibu bapa mahupun guru dalam mendidik.

“Sedangkan Nabi Sallallahualaihiwasallam tidak pernah mencadangkan untuk kita memaksa anak-anak kecil berpuasa. Janganlah kita meletakkan kepuasan kita sebagai ibu bapa mahupun guru sebagai penanda aras kejayaan mendidik,” kata Hamidah.

Apatah lagi, jangan pula memandang rendah kanak-kanak yang masih belum mampu menahan lapar dan memalukannya di hadapan rakan-rakannya.

“Pokoknya mendidik puasa mestilah didasarkan kepada takwa yang ingin diraih, bukan penat dan lapar yang ingin ditagih.”

Dalam pada itu, Cikgu Fadli Salleh dalam hantaran Facebooknya berkata, paksaan sebegini zalim namanya kerana tidak meletakkan sesuatu perkara pada tempatnya.

“Budak usia 6-9 tahun, perintah wajib belum jatuh atas mereka untuk buat amal ibadah termasuk puasa.”

Tegasnya, mewajibkan anak-anak sebesar ini puasa, paksa mereka jangan makan jangan minum, tidak membenarkan mereka bawa air dan bekal bagi yang jelas tidak berpuasa adalah tindakan yang tidak betul.

“Benda tidak betul, kena tegur dan betulkan.”

Justeru, untuk tidak perkara sebegini berulang dan berulang lagi setiap kali Ramadan tiba, pihak kerajaan khususnya di bawah Menteri di Jabatan Perdana Menteri (Agama) dan Kementerian Pendidikan perlu berperanan dalam mengemukakan garis panduan kepada sekolah agar guru tidak melampaui batas yang sepatutnya terhadap murid-murid khususnya yang bersekolah rendah mahupun tadika.

Ia sebagai kuat kuasa yang tegas agar para guru mengambil peduli dan rasa bertanggungjawab atas apa-apa perbuatan dan sikap yang tidak bersesuaian dengan tuntutan sebagai seorang Islam.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Vaksinasi lengkap dewasa kini 87.6%

SERI KEMBANGAN – Jumlah populasi dewasa di Malaysia yang telah lengkap divaksinasi setakat 3 Oktober 2021 telah mencapai kadar 87.6 peratus melibatkan lebih 20.51 juta individu.

Menurut Jawatankuasa Khas Jaminan Akses Vaksin COVID-19 (JKJAV), sebanyak 94.3 peratus golongan dewasa atau lebih 22.08 juta individu telah menerima sekurang-kurangnya satu dos vaksin.

JKJAV turut mengumumkan bahawa semua Pusat Pemberian Vaksin (PPV) AstraZeneca di Lembah Klang ditutup mulai hari ini.

“Janji temu untuk individu yang terlepas dos kedua akan dijadualkan semula melalui MySejahtera,” jelas JKJAV.

Tempat-tempat tersebut ialah PPV World Trade Centre Kuala Lumpur (WTCKL), Universiti Malaya (UM), Universiti Kebangsaan Malaysia (UKM) dan Ideal Convention Centre (IDCC), Shah Alam.

Dalam perkembangan berkaitan, Perdana Menteri Dato’ Sri Ismail Sabri Yaakob berkata, beliau amat memahami keluh-kesah rakyat yang ingin pulang ke kampung menziarahi ibu bapa dan khabar gembira itu akan diumumkannya sebaik sahaja kadar vaksinasi mencapai 90 peratus.

“Saya percaya ramai yang hendak balik kampung. Sesetengah itu sudah setahun lebih tidak tengok ibu bapa mereka, sesetengah (ada yang) ibu bapa tidak sihat. Saya tahu, arwah mak saya dahulu kalau saya tidak balik setiap minggu atau dua minggu sekali, dia akan menangis apabila telefon saya.”

Menurutnya, aktiviti rentas negeri yang ditunggu-tunggu oleh rakyat kini sudah semakin hampir untuk dibenarkan susulan peningkatan kadar vaksinasi populasi dewasa di negara ini.

“Saya percaya ramai yang mempunyai situasi seperti yang saya pernah hadapi dahulu. Kita faham tetapi kerana masalah kesihatan, kita sekat pergerakan kita.”

“Tetapi saya sudah kata, kita tidak akan sekat pergerakan rakyat selama-lamanya,” katanya dalam wawancara eksklusif bersama Perdana Menteri yang disiarkan di stesen televisyen tempatan.


Wanita IKRAM kutuk dasar diskriminasi Trump

“Walaupun ia termaktub kepada tujuh negara itu sahaja, namun secara tidak langsung akan memberi kesan kepada pelajar-pelajar Malaysia dan Muslim dari negara lain yang melancong serta memberi kesan kepada pelarian Syria yang mahu mencari  perlindungan kehidupan di Amerika,” ujar Dr Hafidzah Mustakim, Timbalan Ketua Wanita IKRAM.

Ironinya langkah Presiden Amerika yang bersifat perkauman, anti-imigran dan anti-Muslim ini bertentangan dengan dasar keterbukaan dan anti-diskriminasi yang termaktub dalam perlembagaan negara tersebut.

“Alasan yang diberikan berikutan dasar arahan eksekutif itu adalah untuk mencegah keganasan, sedangkan semua maklum kejadian keganasan selama ini bukan datangnya daripada umat Islam,” tegas Dr Hafidzah.

Beliau berkata, sebaliknya  kebanyakan mangsa keganasan adalah umat Islam.

“Sebagai contoh, kejadian keganasan terhadap masjid dan umat Islam meningkat semenjak ia menjadi presiden dan sentimen keganasan merebak ke Kanada dengan kejadian tembakan di sebuah masjid di Quebec, di mana enam ahli jemaah solat terkorban.”

Menurut Dr Hafidzah lagi, tiada manfaat jika diskriminasi, kekerasan dan kezaliman dilakukan.

“Kerana Allah SWT menciptakan bumi untuk didiami oleh semua bangsa dan dimakmurkan oleh pemimpin yang adil, amanah serta memperjuangkan kebenaran.”

Dalam pada itu, dasar luar Amerika yang menyokong keganasan dan peperangan di Timur Tengah ini, menyumbang kepada bertambahnya pelarian perang seperti dari Syria.

“Justeru, Wanita IKRAM menyeru agar semua pihak, pemimpin negara Malaysia, Pertubuhan Persidangan Islam (OIC) dan masyarakat berganding bahu menyatakan bantahan terhadap tindakan Amerika yang zalim dan merosakkan keamanan dan keharmonian dunia ini.”

Selain itu, beliau menyarankan agar para ibu bapa dan pendidik memberikan kesedaran kepada anak didik mereka akan kepentingan sifat toleransi, kasih sayang, hormat menghormati antara sesama manusia yang berbilang kaum dan agama sebagai formula pembangunan negara yang harmoni.

Sebelumnya Presiden baru Amerika Syarikat (AS) memutuskan melarang imigran asal tujuh negara Muslim daripada Timur Tengah dan Afrika yang dianggap berbahaya untuk memasuki AS.

Donald Trump pada Rabu 25 Januari 2017 lalu, dilaporkan telah menandatangani beberapa perintah eksekutif soal pelarangan bagi imigran tujuh negara itu.

Tujuh negara Muslim yang dianggap berbahaya antara lain Syria, Iraq, Iran, Libya, Somalia, Sudan dan Yaman.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Padang Rengas, Batu Gajah ditubuhkan

Sebelumnya, kedua-dua kawasan ini telah diluluskan permohonan penubuhannya oleh Jawatankuasa Pusat (JKP) IKRAM dalam mesyuaratnya yang ke-69 pada 26 Mei 2017.

Setelah melalui proses permohonan di ROS dan mengadakan Mesyuarat Penubuhan Kawasan, IKRAM Padang Rengas dan IKRAM Batu Gajah akhirnya masing-masing diluluskan penubuhannya.

Dalam Mesyuarat Penubuhan Kawasan, ahli-ahli IKRAM Padang Rengas dengan rasminya telah melantik Haji Khairudin Anuan@Anuar sebagai Yang Dipertua manakala Puan Hajjah Mahani Yusoff telah dilantik sebagai Ketua Wanita.

AJK IKRAM Batu Gajah dan Mesyuarat Penubuhan IKRAM Padang Rengas

Sementara itu, Haji Abdul Jalil Abdullah dan Hajjah Marlini Mohd Daud pula telah secara rasminya dilantik menjadi Yang Dipertua IKRAM Batu Gajah dan Ketua Wanita oleh ahli-ahli kawasan tersebut.

Penubuhan dua kawasan ini menjadikan bilangan IKRAM Kawasan meningkat sebanyak 10 di Perak dan 81 Kawasan secara keseluruhannya di seluruh negara.

Lapan IKRAM Kawasan lain di Perak ialah Ipoh, Perak Tengah, Taiping, Kuala Kangsar, Hulu Perak, Batang Padang, Teluk Intan dan Manjung. Tahniah kepada IKRAM Perak kerana telah berjaya menubuhkan dua kawasan baru ini.

Semoga dengan tertubuhnya IKRAM Padang Rengas dan IKRAM Batu Gajah ini, lebih ramai masyarakat setempat dapat mengikuti aktiviti-aktiviti dakwah, tarbiah dan kebajikan yang dianjurkan, insya-Allah.


Tahniah Datuk Hakimah, Ketua Pengarah JAKIM baharu

Pertubuhan IKRAM Malaysia (IKRAM) mengucapkan tahniah kepada Yang Berbahagia Datuk Hajah Hakimah binti Mohd Yusoff atas pelantikan sebagai Ketua Pengarah Jabatan Kemajuan Islam Malaysia (JAKIM) yang berkuat kuasa pada 21 Mac 2022.

IKRAM mengalu-alukan pelantikan bersejarah ini yang menyaksikan Ketua Pengarah JAKIM pertama kali diterajui wanita.

Dengan rekod prestasi yang cemerlang berkhidmat selama 30 tahun, IKRAM yakin beliau mampu membawa JAKIM ke mercu kejayaan yang lebih tinggi di peringkat nasional dan antarabangsa.

IKRAM sentiasa menyokong sebarang usaha untuk memantapkan institusi negara melalui kepimpinan yang berwibawa dan tadbir urus yang baik.

Didoakan semoga YBhg Datuk Hajah Hakimah binti Mohd Yusoff diberikan kekuatan dan barakah dalam menggalas tanggungjawab yang amat penting dan bermakna ini.

Prof. Dato’ Dr Hassan Basri bin Awang Mat Dahan
Pemangku Presiden
Pertubuhan IKRAM Malaysia


Politics during COVID-19 : Time for leaders to self-reflect

With 2021 Budget due to tabled in early November, it is widely believed that the request for emergency is due to political reason rather than the COVID-19 pandemic, considering that Malaysia did relatively well in flattening the curve previously.

Already facing with the pandemic’s third wave, the last thing Malaysians need is to live under emergency rule. The King’s decision thus came as a great relief.

As the public grow tired with continuous politicking at a time when the country is facing public health and economic issues, politics is inevitable, considering that we live in a democratic country.

What we need though is for politicians to transform themselves from playing power crazy games to a mature politics based on what really matters, which is public policy for wellbeing of the people.

Given that the current government only holds a small minority, politicians must find ways to best serve the public and the nation in the new normal governed not only by a pandemic, but also by increasingly disruptive and uncertain world.

Quality leadership, individually and collectively, at all sides of the political divide is crucial in facing the current crisis. Each political party should critically examine itself, opens avenue for critical discussion and provides sufficient check and balance internally.

Hopefully this way, each party will strive to improve and better serve the people. Similarly, political leaders must do a lot of self-reflection with the best interest of the nation and people at heart.

There is so much at stake for the country as we chart a journey to recovery. Decisions made today will have long lasting implications in the future.

For the upcoming tabling of 2021 Budget, it is expected that only the best budget is produced, and that is to serve the people of this country. For that to happen, all Members of Parliament must play their role to scrutinise the budget and provides the necessary check and balance.

If that is done, there is no reason for the budget not to be endorsed by the majority. Demand for position by any political party should be set aside first, at least for the purpose of approving the budget.

This is especially crucial considering that resources required by the frontliners to manage the COVID-19 pandemic are dependent on the budget.

While politics is very much a part of democracy, what Malaysia really needs now is a fresh politics that really emphasise welfare of the people and the future of the nation.

Mohammad Abdul HamidPublic policy consultant

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sokong Bajet 2019 kepada SAR dan Sekolah Agama Persendirian

Pertubuhan IKRAM Malaysia (IKRAM) menyambut baik dan menyokong penuh usaha Kementerian Pendidikan Malaysia (KPM) supaya sekolah agama rakyat (SAR) dan sekolah agama persendirian diberi peruntukan dalam Belanjawan Kerajaan 2019.

IKRAM berterima kasih kepada Menteri Pendidikan yang telah menyatakan demikian  dalam sidang akhbar selepas merasmikan forum Bahasa Jiwa Bangsa di Menara Dewan Bahasa dan Pustaka (DBP) pada 21 November lalu.

Jumlah bilangan pelajar di sekolah agama rakyat (SAR) dan sekolah agama persendirian yang kini mencecah melebih 100,000 orang, memainkan peranan penting membantu pihak KPM mendidik dan mentarbiah anak bangsa rakyat Malaysia daripada pelbagai latar belakang sosial.

IKRAM yakin usaha murni mereka adalah bersesuaian dengan hasrat Falsafah Pendidikan Kebangsaan “ …untuk mewujudkan insan yang seimbang dan harmonis dari segi intelek, rohani, emosi dan jasmani berdasarkan kepercayaan dan kepatuhan kepada Tuhan. Usaha ini adalah bagi melahirkan rakyat Malaysia yang berilmu pengetahuan, berketerampilan, berakhlak mulia, bertanggungjawab dan berkeupayaan mencapai kesejahteraan diri, serta memberi sumbangan terhadap keharmonian dan kemakmuran keluarga, masyarakat dan negara…”

Walaupun para murid dan pelajar telah memilih untuk mengikuti model pendidikan yang tidak sama dengan model pendidikan KPM, ini  tidak seharusnya menjadi alasan untuk menafikan peruntukan dalam Bajet Kerajaan Malaysia bagi tahun 2019.

Sebahagian besar daripada sekolah agama rakyat (SAR) dan sekolah agama persendirian telah pun berdaftar dengan pihak KPM dan Jabatan Agama Islam Negeri. Malah, sebahagian besar daripada mereka juga telah menjalankan  kurikulum pendidikan kebangsaan dan peperiksaan awam anjuran KPM.

Usaha murni sekolah agama rakyat (SAR) dan sekolah agama persendirian ini juga telah banyak meringankan bebanan kerajaan bukan sahaja dari sudut dana tetapi juga dari sudut pengurusan pendidikan berkualiti sehingga terbentuk anak bangsa rakyat Malaysia yang bakal berbakti kepada agama, bangsa dan negara.

Keseluruhannya, pelajar-pelajar lepasan sekolah agama rakyat (SAR) dan sekolah agama persendirian menunjukkan prestasi akademik, pembinaan sahsiah dan semangat patriotisme yang tinggi setanding dengan pelajar-pelajar lepasan sekolah-sekolah kerajaan.

Sebagai rakyat Malaysia yang membayar cukai, ibu bapa murid dan pelajar juga berhak mendapat peruntukan dana melalui sekolah agama rakyat (SAR) dan sekolah agama persendirian.

Usaha sekolah agama rakyat (SAR) dan sekolah agama persendirian ini juga telah meningkatkan lagi kualiti industri perkhidmatan, justeru meningkatkan imej negara di mata dunia dan melonjakkan usaha kerajaan menjadikan Malaysia sebagai hab kecemerlangan pendidikan antarabangsa.

Prof Dr Omar YaakobKetua Kluster PendidikanPertubuhan IKRAM Malaysia


Penubuhan Sayap Pemuda IKRAM diluluskan DPN

SERI KEMBANGAN – Dewan Perwakilan Nasional (DPN) IKRAM baru-baru ini telah meluluskan Undang-undang Sayap Pemuda IKRAM 2021.

Kelulusan pada persidangan DPN pada 27 November lalu membolehkan Sayap Pemuda IKRAM wujud sebagai sebuah sayap rasmi pemuda bagi IKRAM pada tahun 2022.

“Sayap Pemuda ini berperanan sebagai sayap rasmi yang membawa suara dan menyuburkan pengehakupayaan anak muda dalam IKRAM,” menurut Setiausaha Agung IKRAM, Hj Mahdzir Md Isa.

Tambahnya, pemimpin Sayap Pemuda IKRAM ini akan dipilih melalui Sistem Pemilihan bersama-sama dengan pemilihan IKRAM di peringkat Pusat, Negeri dan Kawasan bermula pada Februari 2022 nanti.

Sebelumnya pada persidangan DPN pada 21 Ogos lalu telah mewujudkan 10 Kerusi DPN Muda untuk diisi oleh anak muda berumur bawah 35 tahun bermula pada pemilihan akan datang, dalam rangka mengangkat suara anak muda dan rejuvenasi IKRAM.

“Semoga semua usaha-usaha ini memberi hak, ruang dan peningkatan dalam pelbagai aspek kepada anak muda IKRAM sebagai pewaris dakwah.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PM10: Perbincangan Khas Raja-Raja Melayu Esok

KUALA LUMPUR – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dijangka mengadakan Perbincangan Khas Raja-Raja Melayu di Istana Negara pada Khamis.

Perbincangan tersebut dipercayai berkaitan pembentukan Kerajaan Persekutuan dan Perdana Menteri ke-10 (PM10).

Mesyuarat khas berkenaan bagi Al-Sultan Abdullah Ri’ayatuddin Al-Mustafa Billah Shah mendapatkan pandangan Raja-Raja Melayu mengenai pembentukan Kerajaan Persekutuan.

Menurut kenyataan yang dikeluarkan pihak istana, mesyuarat akan bermula pada pukul 10.30 pagi dan dijangka berlangsung sekurang-kurangnya tiga jam.

Sumber Istana dipetik sebagai berkata, mesyuarat khas itu disifatkan sebagai sangat penting.

Proses tersebut selaras dengan Perkara 43 (2) (a) Perlembagaan Persekutuan dan bertujuan Yang Di-Pertuan Agong bagi melantik seorang Ahli Dewan Rakyat yang pada hemat baginda mungkin mendapat kepercayaan majoriti untuk dilantik sebagai Perdana Menteri ke-10.

Dalam pada itu, baginda turut menyeru agar seluruh rakyat terus bertenang sehingga proses untuk membentuk kerajaan baharu selesai.

“Sesungguhnya, masa depan negara tumpahnya darah kita adalah terlalu berharga dan wajar kita rencanakan dengan penuh cermat dan teliti,” titah baginda.

Terdahulu, Istana Negara menitahkan 30 Ahli Parlimen Barisan Nasional (BN) menghadap Yang di-Pertuan Agong bermula pukul 10.30 pagi ini, namun hanya tiga wakil BN dan wakil Gabungan Parti Sarawak (GPS) yang hadir menghadap Seri Paduka Baginda.

Keputusan itu dibuat selepas tiada Ahli Dewan Rakyat memperoleh kepercayaan majoriti mudah 112 sokongan Ahli Parlimen untuk dilantik sebagai Perdana Menteri ke-10.


Proclamation of emergency is no solution to current national crises

Pertubuhan IKRAM Malaysia (IKRAM) is deeply concerned with reports of the government’s intention to enforce a national Emergency. Such action would harm democratic processes, impair the nation’s economy, deter foreign investors, and bring general detriment to the people’s lives.

The potential repercussions of an Emergency have left the nation’s citizens in a state of palpable anxiety. More hardship is poised to befall those who are already living under strenuous circumstances.

IKRAM emphasises that the current political fiasco has gone on for too long, affecting the economy and people’s livelihood negatively. It must be ceased immediately.

This conflict must be managed pragmatically, in the best interests of the nation and its people. To navigate its way through current challenges, the country needs leaders of calibre from a stable, inclusive government that engages with all main stakeholders and field experts.

Collaborative politics must be given serious deliberation by all politicians as an answer, putting the nation’s welfare above partisan and individual gain. Such co-operation may give way to a more stable administration, at least until the next general election.

The 2021 Budget, scheduled for presentation in the Dewan Rakyat in early November, must be debated over objectively by parliamentarians from the governing bloc and the Opposition alike, and not precluded by a proclamation of Emergency.

Parliamentary budget debates are a key process of any democracy. They allow for checks and balances that produce the most favourable fiscal outcome; this is important especially in the face of the COVID-19 pandemic.

The pandemic can be addressed by existing legal provisions and Standard Operating Procedures (SOPs), without the need to declare an Emergency. Support for frontliners must be escalated whereas needy citizens should receive increased assistance as appropriate.

IKRAM reiterates that holding snap elections is not currently a suitable course of action to take in any given situation. It, in fact, will likely conjure more woes stemming from the pandemic.

The Sarawak state assembly will only be dissolved in June of next year. As such, focus should now be placed on managing the pandemic as has previously been proven effective.

Concurrently, the Election Commission must place priority on identifying the most apt SOPs and methods to adhere to should polls be necessary, drawing from lessons learned during the recent Sabah state election.

IKRAM firmly believes that the Yang Di-Pertuan Agong will act with utmost wisdom and in line with the Constitution.

IKRAM also invites the people to continuously pray for Malaysia to be graced with strong leadership capable of steering the country through political conflict, the COVID-19 pandemic, and economic decline.

Dr Hj Mohd Parid Sheikh Ahmad
President
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Cuti paterniti sebulan: Usaha CIMB dipuji

“Dasar yang ditambah baik itu membolehkan golongan bapa meluangkan lebih banyak masa dengan keluarga menjalankan tanggungjawab bersama isteri dalam menyambut kelahiran ahli keluarga yang baharu,” kata Ketua Wanita IKRAM, Datin Paduka Hajah Che Asmah Ibrahim dalam satu kenyataan media.

Menganggap pengumuman ini dibuat bertepatan dengan sambutan Hari Bapa pada 18 Jun lalu, beliau berharap dasar ini perlu menjadi contoh kepada semua sektor pekerjaan yang lain dalam usaha mencapai keseimbangan antara kerja dan kehidupan seharian.

“Usaha ini juga dapat membantu mengembalikan role model bapa sebagai ketua keluarga dalam membina generasi masa depan yang semakin terhakis pada masa kini, akibat kesibukan seorang bapa dalam mencari rezeki di luar rumah.”

Tambah beliau, dasar ini juga dapat membantu mengembalikan role model bapa sebagai ketua keluarga dalam membina generasi masa depan yang semakin terhakis pada masa kini, akibat kesibukan seorang bapa dalam mencari rezeki di luar rumah.

Beliau turut berharap supaya golongan bapa dapat lebih menghargai dan memberi sokongan kepada fasa pemulihan yang sedang dilalui oleh isteri yang baharu bersalin terutamanya dari segi sokongan fizikal dan emosi daripada suami.

“Inisiatif (cuti 30 hari) ini dapat memberikan kesan positif terhadap kesejahteraan keluarga disamping mengelakkan kejadian kemurungan selepas bersalin (postpartum depression).”

Che Asmah juga menyarankan agar para bapa memanfaatkan cuti yang diberi sepenuhnya untuk membantu isteri dan menjalinkan hubungan erat dengan anak agar dapat dibina keluarga yang lebih harmoni.


Dr Tahir: Perginya pejuang tegar kemanusiaan

SERI KEMBANGAN – Ahli Lembaga Pemegang Amanah Humanitarian Care Malaysia (MyCARE), Dr Mohd Tahir Abdul Rahman, 71,  disahkan meninggal dunia pada jam 3.40 pagi hari ini akibat komplikasi jantung di Hospital UiTM Sungai Buloh.

Pertubuhan IKRAM Malaysia (IKRAM) turut mengucapkan takziah kepada balu almarhum, Puan Muzlipah Aishah Pawanteh dan seluruh keluarga almarhum yang juga merupakan ahli IKRAM Kawasan Shah Alam.

“Almarhum merupakan ahli IKRAM Shah Alam dan juga Ahli Lembaga Pemegang Amanah MyCARE yang sebelumnya dikenali dengan Aqsa Syarif sejak awal penubuhannya hingga hujung kehidupannya,” kata IKRAM dalam ucapan takziahnya.

Merupakan bapa kepada penyanyi terkenal, Faizal Tahir dan juga penyampai radio Zayan, Anas Tahir, almarhum pernah menjadi pensyarah di Jabatan Kimia, Fakulti Sains, Universiti Malaya (UM) dan kemudiannya di Universiti Malaysia Pahang (UMP) sebagai Profesor Madya.

Selepas bersara, almarhum terlibat aktif dalam bidang kemanusiaan bersama Aqsa Syarif dan pernah ke Gaza sebanyak tiga kali iaitu Aqsa2Gaza2 (2011), Aqsa2Gaza8 (2012) dan Aqsa2Gaza13 (2013) dan merupakan antara penggerak utama misi-misi kemanusiaan di Syria.

Menurut Pengerusi MyCARE, Profesor Madya Dr Hafidzi Mohd Noor berkata, Dr Tahir merupakan Ketua Pegawai Eksekutif (CEO) pertama Aqsa Syarif.

“Pada awal penubuhan Aqsa Syarif, kami hanya berbekalkan RM15,000 untuk membuka pejabat kecil dan menggerakkan Aqsa Syarif.”

“Almarhum mengemudi bahtera Aqsa Syarif dengan tuntas dan cemerlang di saat permulaan yang sukar dan serba kekurangan,” jelas beliau.

Dalam satu hantarannya, beliau turut memaparkan mesej terakhir almarhum pada Jumaat yang memohon maaf kerana tidak dapat untuk berdiskusi bersama atas sebab masalah kesihatan dan memerlukan rehat.

“Sesungguhnya, kami menjadi saksi atas pengorbanan dan jasa beliau dalam arena kemanusiaan. Almarhum merupakan seorang mentor, murabbi dan ayah bagi kami semua,” ujar Dr Hafidzi.

Pengurus Besar MyCARE, Roha Hassan dalam hantarannya menyifatkan almarhum seperti seperti ayah kepada warga MyCARE, sentiasa memberi nasihat bermanfaat bila berpeluang dan sentiasa ingin berbakti demi kemanusiaan.

“Kami menjadi saksi pengorbanan almarhum untuk bumi anbiya’, menjadi inspirasi buat kami generasi muda di MyCARE,” kata penyelidik di Palestine Centre of Excellence (PACE), Khalid Jimat berkongsi dalam hantarannya.

Tambahnya, almarhum sentiasa bersedia untuk menyumbang tenaga untuk Palestin. Beliau turut memetik kata-kata almarhum, “Kalau Allah takdirkan ana (saya) pergi, sekurang-kurangnya ini jadi amal ana yang terakhir.”

Bekas Eksekutif MyCARE, Muhammad Aiman Mohd Zin yang lebih dikenali dengan Aiman Khairul Azzam dalam satu hantarannya berkata, beliau amat rapat dengan almarhum.

“Segala masalah, pandangan dalam apa jua perkara kami kongsi bersama,” jelas beliau.

Katanya, beliau juga terlibat dalam isu Palestin ada 2012 ketika almarhum mengemudi acara Malaysia Global March to Jerusalem (MyGMJ) dan hubungan mereka semakin rapat dan akrab ketika beliau menjadi staf di Aqsa Syarif – MyCARE.

Ujarnya, kali terakhir beliau berjumpa almarhum adalah semasa sebelum Covid-19 dan berbual-bual ingin pergi ke Gaza bersama-sama.

“Dan kini beliau pergi meninggalkan kami, aku buat selamanya. Tiada lagi seorang ‘ayah’ dan teman dan aku selesa berbual, minum teh tarik bersama.”

Beliau bersaksi bahawa almarhum adalah seorang yang menginfakkan segala-galanya untuk Palestin dan ummah.

Menurutnya, dalam keterbatasan umur, kesihatan, almarhum tidak pernah mengeluh bahkan amat gigih membantu jalan dakwah.

“Selamat berisitrehat. Kami akan meneruskan mata rantai perjuangan yang kau tinggalkan,” ucap Aiman mengakhiri hantaran.

Jenazah almarhum Dr Tahir telah disolatkan di Masjid Puncak Alam dan selamat disemadikan di Tanah Perkuburan Islam Bandar Puncak Alam, Selangor.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


DDMM Mega: Aplikasi pelbagai input di medan dakwah

“Dan tentulah pada hari ini, kita akan berikan pengisian dengan pelbagai jenis input dan yang lebih penting kepada kita, untuk menguasai input ini serta menggunakannya dalam medan dakwah,” jelas Pengerusi Hidayah Centre Foundation (HCF), Hj Nicholas Sylvester dalam ucapan perasmian DDMM Mega.

Dalam seminar yang berlangsung di Main Auditorium UIAM di sini pada Sabtu, 22 April lalu, beliau turut menekankan kepada peserta untuk memberikan perhatian kepada input tentang Islam itu sendiri.

DDMM Mega yang disertai kira-kira 250 orang yang terdiri daripada masyarakat awam termasuk para pelajar, bertujuan untuk mengajar teknik dan kaedah asas dakwah serta jawapan kepada persoalan-persoalan dakwah bagi memberi keyakinan diri kepada peserta untuk melakukan dakwah.

Kebiasaanya, Seminar DDMM anjuran HCF ini mempunyai enam fasa dan berlangsung selama dua hari dalam setiap fasa di peringkat negeri dan kawasan. Walau bagaimanapun, DDMM Mega berlangsung selama sehari sahaja.

“Kita akan tinggalkan anda dengan banyak persoalan-persoalan yang akan anda dapati jawapannya walaupun ia program dalam masa sehari,” ulas beliau.

Hj Nicholas, Hj Kamaruddin dan para peserta semasa sesi pagi seminar

Selain Nicholas, DDMM Mega menampilkan barisan penceramah yang berpengalaman dalam bidang dakwah antaranya Firdaus Wong Wai Hung (Presiden Multiracial Reverted Muslim- MRM) dan Lim Jooi Soon (Pengerusi Interactive Dakwah Training – IDT).

Turut dijemput sebagai penceramah ialah Prof. Dr. Harlina Halizah Siraj (Ahli Dewan Perwakilan Nasional IKRAM), Ustaz Muhammad Fitri Abdullah (Ahli Majlis Kebangsaan PERKIM) dan Hj Kamarudin Abdullah (Presiden Islamic Propagation Society International – IPSI).

Tajuk-tajuk yang dibincangkan ialah Kewajipan Berdakwah Kepada Masyarakat Bukan Islam (Hj Kamaruddin), Memahami Masyarakat Kristian Untuk Berdakwah (Hj Nicholas), Memahami Asas Kepercayaan dan Budaya Masyarakat Cina (Bro Firdaus), Memahami Asas Kepercayaan Agama Hindu (Ustaz Fitri), Menangani Kepelbagaian (Prof. Harlina) dan Salah Tanggapan Tentang Islam (Bro. Lim).

Semoga segala input, teknik dan kaedah asas yang diajar serta jawapan kepada persoalan-persoalan dakwah dalam seminar ini dapat memberikan keyakinan diri untuk melakukan dakwah dalam kalangan masyarakat, insya-Allah.


Murabbi penyambung sunnah anbia

Menurutnya, usaha ini merupakan kerja yang sangat penting dalam membangunkan umat serta negara.

“Kerja ini kerja teras, yang kita buat ini, kerja besar dan penting untuk membangunkan umat dan tegakkan agama,” tegasnya di hadapan para peserta.

“Kita nak bangunkan manusia supaya manusia yang dibangunkan ini memiliki umat baru yang dapat membangunkan negara. Negara ini akan kita gunakan untuk membangunkan tamadun yang mengkhidmati manusia sejagat”.

Jelasnya, membangunkan manusia lebih sukar daripada membangunkan bangunan kerana manusia ada hati sedangkan bangunan tiada.

“Hati manusia berbolak-balik sedangkan bangunan ini semuanya pejal dan tetap. Hati perlu digilap, kerana itu ia adalah kunci untuk membangunkan manusia,” tambahnya.

Ustaz Megat Mohamed Amin dan para peserta yang hadir

Beliau menggariskan bagaimana baginda SAW membina ummah yang terdiri daripada banyaknya manusia iaitu tilawah ayat-ayat Allah untuk mengenali Maha Pencipta yang menurunkan syariah sebagai panduan hidup manusia, membangunkan intelektual untuk menghidupkan kesedaran dan membudayakan kehidupan yang bermanfaat serta menyucikan jiwa untuk mempertautkan hati yang mencintai Penciptanya dengan kesedaran yang tinggi memilih jalan yang diredhai-Nya.

“Sehinggalah manusia keluar daripada kesesatan dan kehancuran menjadi golongan yang sebaik-baik ummah, keluar kepada manusia dengan menyuruh kepada makruf dan menegah kemungkaran, dan mengajak manusia untuk beriman.”

Dr Parid menyifatkan Rasulullah SAW adalah contoh murabbi yang telah berjaya membentuk manusia yang sebelum ini dalam kejahilan berubah menjadi umat yang membina tamadun.

“Usaha ini dibuat dengan jiddiyah (kesungguhan) yang berterusan sehingga ke akhir hayat Nabi, malah disambung dan diteruskan ke generasi yang seterusnya.

Menurutnya, generasi seterusnya menyambung perjuangan mengurus pembinaan ummah dan mendirikan negara dengan syara’.

“Kerja ini bukan mudah. Dan kerana itu, kita perlu bantu membantu dalam menjayakan agenda ini jika kita ingin menyambung sunnah terbesar ini,” gesanya kepada para murabbi sekolah.

Projek Murabbi Qudwah anjuran Jawatankuasa Tarbiah IKRAM dengan kerjasama IKRAM MUSLEH ini bertujuan untuk membina kemampuan dan membentuk kumpulan pendokong tarbiah yang dapat membantu pertarbiahan di peringkat sekolah.

Para peserta yang berjaya menamatkan Projek Murabbi Qudwah bergambar bersama Presiden IKRAM

Selain itu, ia dapat menyediakan tunggak pertarbiahan yang mencukupi di setiap sekolah agar menjadi rujukan dalam menyelesaikan masalah-masalah berkaitan isu pentarbiahan.

Projek yang dilaksanakan secara intensif ini telah mengambil masa 10 hari di mana 60 orang pendidik daripada seluruh SRI-SMI rangkaian dan rakan IKRAM MUSLEH telah berjaya memenuhi syarat graduasi.

Sementara itu, Pengarah Eksekutif IKRAM MUSLEH, Ustaz Megat Mohamed Amin Megat Mohamed Noor menyifatkan sekolah IKRAM MUSLEH merupakan sekolah pentarbiahan contoh yang terbaik di Malaysia.

Katanya, jika ada orang luar negara yang datang ke Malaysia untuk mempelajari sistem pendidikan dan pergi ke Kementerian Pendidikan Malaysia untuk melihat institusi pendidikan Islam swasta, maka tanpa ragu-ragu pihak kementerian akan mencadangkan IKRAM MUSLEH.

“Pada sudut pandangan kementerian, kita diistilahkan sebagai sekolah ‘showcase’ bagi sekolah agama swasta. Yang menjadikan uniknya sekolah kita adalah kerana proses pentarbiahan tersebut”.

Turut hadir dalam majlis itu Ustaz Tajul Arifin Che Zakaria, Pengerusi Jawatankuasa Tarbiah IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM tubuhkan 4 kawasan baharu

Penubuhan IKRAM Kuala Nerus telah diluluskan Jabatan Pendaftaran Pertubuhan Malaysia (ROS) pada 22 Oktober, IKRAM Titiwangsa dan IKRAM Wangsa Maju pada 22 Disember serta IKRAM Tangkak pada 24 Disember lalu.

Dalam Mesyuarat Penubuhan IKRAM Kawasan Kuala Nerus, Encik Ahmad Sabri Mohd Yazid dipilih sebagai Yang Dipertua (YDP) dan Ketua Wanita Puan Khatijah Dibok.

Encik Azmi Khair Ibrahim pula dilantik sebagai YDP IKRAM Titiwangsa dan Puan Rozita Arsat dilantik sebagai Ketua Wanita manakala YDP IKRAM Wangsa Maju ialah Encik Mohd Raswan Othman Mydin dan Ketua Wanitanya Puan Nooraida Sultan Ghany.

Sementara itu, Mesyuarat Penubuhan IKRAM Kawasan Tangkak melantik Encik Zainuddin Satar sebagai YDP dan Dr Rosdina Abd. Kahar sebagai Ketua Wanita.

Penubuhan ini menjadikan bilangan IKRAM Kawasan di Terengganu meningkat sebanyak lima, Wilayah Persekutuan enam kawasan dan Johor sebanyak 11 kawasan, menjadikan 85 IKRAM Kawasan secara keseluruhannya di seluruh negara.

IKRAM Kawasan sedia ada di Terengganu ialah Besut, Dungun, Kemaman dan Kuala Terengganu manakala Wilayah Persekutuan pula Bandar Tun Razak, Batu, Lembah Pantai dan Setiawangsa.

IKRAM Kawasan sedia ada di Johor pula ialah Batu Pahat, Bandaraya Johor Bahru, Johor Bahru Tengah, Kluang, Kulai, Muar, Pontian, Segamat, Pasir Gudang dan Pulai.

Tahniah kepada IKRAM Terengganu, IKRAM Wilayah Persekutuan dan IKRAM Johor kerana telah berjaya menubuhkan kawasan-kawasan ini.

Semoga dengan tertubuhnya kawasan-kawasan ini, lebih banyak aktiviti dakwah, tarbiah dan kebajikan dapat dilaksanakan untuk masyarakat setempat, insya-Allah.

Foto: Ahli-ahli Jawatankuasa IKRAM Tangkak yang dilantik bergambar bersama-sama YDP IKRAM Johor, Prof. Madya Dr Hj Jimaain Safar (duduk, empat dari kanan) yang merasmikan Mesyuarat Penubuhan Kawasan pada 23 November lalu.


KWSP buka permohonan pengeluaran khas hari ini

SERI KEMBANGAN – Kumpulan Wang Simpanan Pekerja (KWSP) telah mula membuka permohonan pengeluaran khas hari ini sebagaimana diumumkan Perdana Menteri, Dato’ Sri Ismail Sabri Yaakob sebelum ini.

Permohonan pengeluaran khas ini dibuka hingga 30 April ini dan ahli yang membuat permohonan akan menerima bayaran secara one-off bermula 20 April.

Pengeluaran khas ini bertujuan membantu ahli yang masih terkesan dengan pandemik untuk memenuhi keperluan mendesak hari ini.

Justeru, pembayaran akan dikredit ke dalam akaun bank simpanan atau semasa dengan ahli perlu memastikan akaun bank mereka masih aktif dan di bawah nama sendiri.

Semakan status permohonan boleh dibuat bermula 9 April 2022 melalui portal https://pengeluarankhas.kwsp.gov.my/.

Terdahulu, pencarum yang berhasrat mengeluarkan simpanan RM10,000 daripada Kumpulan Wang Simpanan Pekerja (KWSP) di bawah kemudahan pengeluaran khas mengingatkan ahli supaya mempertimbangkan jaminan pendapatan mereka pada masa depan dan hanya mengeluarkan simpanan sekiranya benar-benar perlu.

KWSP dalam satu kenyataan sebelum ini berkata, dana persaraan itu menggalakkan pencarum menyemak baki simpanan KWSP mereka melalui i-Akaun, aplikasi mudah alih i-Akaun atau kios KWSP sebelum membuat permohonan pengeluaran berkenaan.

Dalam pengumuman pada 16 Mac lalu, KWSP memaklumkan permohonan untuk pengeluaran itu akan dibuka kepada ahli bawah usia 55 tahun, bermula 1 April 2022 dan tempoh permohonan berakhir pada 30 April 2022, manakala pembayaran akan bermula pada 20 April 2022.

Selain itu, jumlah maksimum yang boleh dikeluarkan ialah RM10,000 dan minimum RM50.

“Ahli perlu menggunakan sepenuhnya baki dalam Akaun 2 sebelum mengakses Akaun 1 mereka serta perlu mengekalkan jumlah minimum sebanyak RM100 dalam akaun.”

Pembayaran akan dibuat dalam satu bayaran sahaja dan dikreditkan ke dalam akaun bank simpanan atau semasa ahli yang perlu memastikan akaun bank mereka aktif dan bawah nama ahli sendiri.

“Akaun bersama atau yang didaftarkan di bawah nama syarikat adalah tidak dibenarkan,” katanya.

Dalam pada itu, pencarum juga boleh berjumpa dengan pegawai khidmat nasihat ahli di mana-mana cawangan agensi berkenaan di seluruh negara untuk mendapatkan nasihat percuma mengenai simpanan mereka.

Maklumat lanjut mengenai kemudahan pengeluaran khas boleh diperoleh dengan menggunakan kemudahan ‘Ask ELYA’ dalam laman web KWSP di https://www.kwsp.gov.my/, Facebook, Twitter dan Instagram KWSP atau menghubungi Hotline Pengeluaran Khas di talian 03-8922 4848 bermula 1 April 2022.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jaulah mencari ibrah perjuangan

Menurut pihak penganjur, selain melihat kehidupan mereka, sejarah serta daya juang untuk kekal mengamalkan cara hidup Muslim, jaulah ini juga bertujuan menjalinkan hubungan, ukhuwah dan kerjasama.

“Antara tempat yang dilawati adalah Masjid Padang Besar, Ahmadiah Foundation School Phatthalung, Samila Beach, Makam Sultan Sulaiman Shah, Yayasan Sultan Sulaiman, Kubu Pertahanan, menelusuri Sejarah Islam di Singgora, Floating Market dan Masjid Negeri Songkhla.”

Jaulah ini dikira amat istimewa bagi warga Ahmadiah Foundation School selepas pengasasnya Dr Ahmad Ehsan mendapat pengiktirafan sebagai Qadhi (Ketua Agama Islam) di wilayah Phattalung baru-baru ini, yang menyifatkan kunjungan ini sebagai kunjungan ucapan tahniah yang pertama dari luar negara.

Menjadi antara sekolah agama cemerlang di Thailand, pelbagai anugerah diperolehi antaranya Outstanding Management Awards, Excellent Teachers Awards, Outstanding Teachers Awards , Outstanding Students Award dan banyak lagi.

Menurut Ketua Wanita IKRAM Hulu Selangor, Ustazah Nor Hafizah Daud, delegasi jaulah telah disambut meriah oleh para pelajar dan tenaga pelajar, dijamu dengan sarapan kuih-muih yang enak, diikuti dengan sesi taaruf, taklimat, ucapan dan makan tengahari.

“Menarik sekali apabila pengacara majlis menggunakan empat bahasa iaitu Bahasa Arab, Inggeris, Thailand dan Bahasa Melayu,” katanya mengenai sesi taaruf, taklimat dan ucapan.

Dalam ucapan balas, Yang Dipertua IKRAM Hulu Selangor, Ustaz Dr. Muhammad Azhar Zailani menegaskan keazamannya agar IKRAM dapat menjadikan kejayaan sekolah itu sebagai satu dorongan dan aspirasi untuk mengembangkan institusi pendidikan yang ada.

Delegasi jaulah turut menyerahkan sumbangan sebanyak 20,000 Baht, sumbangan kutipan kilat daripada ahli sebanyak RM1,200 dan sumbangan penderma lain sebanyak 9,000 Baht serta kelengkapan alat tulis kepada para pelajar.

“Banyak kenangan manis dan ibrah yang mahal kami kutip di sini. Bagaimana kuatnya daya juang penggiat dakwah di sini, memartabatkan Islam dalam kehidupan serta institusi di sebuah negara yang umat Islamnya hanya minoriti,” jelas Ustazah Nor Hafizah.

Jaulah tarbawi ini merupakan program tahunan IKRAM Hulu Selangor dengan memilih destinasi yang berlainan setiap tahun antaranya Acheh, Kemboja, Turki  dan Patani selain umrah dan haji bersama.


Almarhum Akh Roshasni Marjumat: Perginya seorang Mujahid Dakwah

Almarhum telah pergi menemui Penciptanya pada usia 50 tahun selepas diuji dengan sakit kanser yang dikesan sekitar enam bulan yang lalu.

Almarhum adalah Ahli Dewan Perwakilan Nasional (DPN) IKRAM sesi 2010-2014 serta Timbalan Yang Dipertua IKRAM Wilayah Persekutuan bagi sesi yang sama. Almarhum Akh Roshasni terlibat aktif dalam usaha-usaha dakwah, tarbiah dan kebajikan sejak zaman mudanya.

Almarhum pernah menjawat jawatan Ahli Jawatankuasa Pusat (JKP) Pertubuhan Jamaah Islah Malaysia (JIM) dan Yang Dipertua JIM Kuala Lumpur serta pernah juga berkhidmat sebagai Ketua Pegawai Operasi (KPO) Ibu Pejabat JIM.

Almarhum juga pernah terpilih sebagai Naib Presiden Majlis Kebajikan dan Pembangunan Masyarakat Kebangsaan Malaysia (MAKPEM) sesi 2014-2017.

Sebenarnya banyak lagi jawatan dan sumbangannya jika hendak disenaraikan semuanya, namun memadailah bagi menunjukkan bahawa Almarhum adalah seorang Mujahid Dakwah yang telah membenarkan kata-katanya.

IKRAM mengucapkan takziah kepada isteri dan keluarga yang ditinggalkan. Kita doakan agar roh Almarhum ditempatkan bersama para syuhada dan solehin.

“Di antara orang-orang mukmin itu ada yang bersikap benar menunaikan apa yang telah dijanjikannya kepada Allah untuk berjuang di jalan Allah. Maka di antara mereka ada yang telah selesai menjalankan janjinya itu lalu gugur syahid dan di antaranya ada yang menunggu giliran dan mereka pula tidak mengubah apa yang mereka janjikan itu sedikit pun.” (Al-Ahzab: 23)

Hj Nahar Md Nor Setiausaha AgungPertubuhan IKRAM MalaysiaMalam Jumaat, 10 Ogos 2017

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


6 pakej MyKorban, RM1.6 juta

Menurut Ketua Pegawai Eksekutif MyCARE, Haji Kamarul Zaman Shaharul Anwar, kempen MyKorban tahun ini mensasarkan RM1.6 juta dan bakal dilaksanakan di 14 buah negara.

Negara-negara tersebut ialah Bangladesh, Filipina, Iraq, Kemboja, Lubnan, Malaysia, Myanmar, Palestin, Somalia, Sri Lanka, Sudan, Syria, Vietnam dan Yaman.

“MyKorban menawarkan dua pakej korban lembu dan empat pakej korban kambing,” kata beliau semasa Sidang Media Pelancaran MyKorban 1438H di Ibu Pejabat MyCARE di sini.

Negara yang menerima manfaat pakej korban yang dagingnya ditinkan (Pakej Z) dan satu lagi pakej yang dagingnya dibekukan (Pakej Y) ialah Palestin, Syria, Iraq dan Lubnan.

“Kelebihan korban yang ditinkan ini ialah, ia boleh dijadikan stok makanan dalam waktu kesukaran juga boleh disimpan untuk tempoh yang lama walaupun tiada peti sejuk.”

“Jadi ia sangat sesuai untuk dihantar ke kawasan yang bergolak dan khemah-khemah pelarian,” tambah beliau.

Selain itu, MyKorban turut mengusahakan satu inisiatif jangka panjang, iaitu bagi membantu pendidikan umat Islam Vietnam.

Kutipan dana yang telah diterima telah dimanfaatkan untuk membeli dua lot tanah bagi tapak kekal Madrasah Darussalam, iaitu satu-satunya institusi pendidikan di Vietnam buat masa ini, yang dibenarkan untuk mengajar mata pelajaran fardhu ain.

Sumbangan yang diterima juga turut dimanfaatkan untuk membiayai proses tukar milik tanah. Untuk memastikan kesinambungan pelajaran di madrasah tersebut, pembinaan satu bangunan empat tingkat telah dirancang. Dana berjumlah RM2 juta adalah diperlukan dengan segera.

Untuk maklumat lanjut dan terkini, sila kunjungi facebook MyKorban, hubungi 019-2276760 atau 011-1234 8212. Penyertaan korban dan aqiqah juga boleh dibuat secara whatsapp dan telegram.

Bayaran boleh dibuat ke akaun Humanitarian Care Malaysia Berhad di Maybank (5642-5856-0698), CIMB (8602-135-592) dan Bank Islam (1209-2010-0349-04).

Sila hantarkan slip bank atau bukti pembayaran beserta nama penuh, alamat, no. hp, e-mel, pakej pilihan dan jumlah bayaran ke nombor tertera di atas atau e-mel mykorban@mycare.org.my.

Turut hadir beberapa wakil-wakil NGO pelaksana iaitu Mr. Ahmad Kayed (HRD Lebanon – Syria), Mr. Khaldun Mazhaji (CSSW – Yaman), Mr. Ziyad Shehada (PCOM – Palestin), Ibrahim Ali (Myanmar), Mr. Salah Adam (ISWO – Sudan) dan Pn. Quraisy (ACT – Filipina).


Sembilan resolusi untuk al-Quds, Palestin

Menurut anggota jawatankuasa eksekutif LP4Q, YB Syed Ibrahim Syed Noh, resolusi itu turut mengesahkan semula bahawa isu Palestin menjadi keutamaan seluruh negara Arab dan menekankan bahawa Baitulmaqdis Timur yang diduduki kekal sebagai ibu negara Palestin.

Beliau yang juga Ahli Parlimen Ledang akan turut mencadangkan satu usul berhubung isu Palestin dan ‘Deal of the Century’ pada sesi Parlimen yang akan datang.

Sembilan resolusi yang diluluskan dalam persidangan tersebut ialah:

1. Untuk meneruskan komitmen terhadap perjuangan Palestin, untuk mempertahankan hak-hak al-Quds dan seluruh tanah airnya dan untuk mendedahkan pelanggaran dan kekejaman yang dilakukan oleh Israel di semua peringkat.

2. Menyeru komuniti antarabangsa untuk meneruskan dan memenuhi kewajipan mereka yang termaktub oleh hak asasi manusia, norma dan nilai-nilai antarabangsa ke arah berakhirnya penjajahan, mengembalikan para pelarian dan menubuhkan negara Palestin yang merdeka dan berdaulat di keseluruhan tanahnya dengan al-Quds sebagai ibu kotanya.

3. Untuk menyeru Parlimen antarabangsa dan serantau untuk mengeluarkan peraturan yang mengutuk penjajahan, dan dasar perkauman dan kekejaman terhadap rakyat Palestin serta hak-haknya yang sah.

4. Menyeru organisasi antarabangsa dan badan-badan perundangan untuk berusaha sebaik mungkin bagi membebaskan semua tahanan Palestin dan segera membebaskan semua anggota Parlimen yang dipenjarakan.

5. Untuk menyeru negara-negara Islam agar memberikan komitmen kewangan mereka untuk dana al-Quds dan mendapatkan sokongan kewangan yang diperlukan untuk UNRWA (Agensi Kerja dan Bantuan PBB bagi Pelarian Palestin).

6. Untuk membentuk jawatankuasa khas untuk memantau dan mengikuti kekejaman dan pelanggaran Israel terhadap rakyat Palestin, dan untuk menjadikan semua fakta tersebut diterbitkan dalam media dan mengajukannya ke jawatankuasa parlimen dan institusi undang-undang di seluruh dunia.

7. Mengeluarkan pengisytiharan antarabangsa atas nama persidangan yang mengesahkan pendirian hak rakyat Palestin, dan menuntut berakhirnya penjajahan dan segala jenis pencerobohan dan pembahagian di Palestin dan dunia.

8. Bekerja ke arah pelaksanaan hasil persidangan mengenai strategi untuk mengakhiri penjajahan.

9. Menghargai dan menghormati semua masyarakat Arab dan Muslim serta negara-negara yang bebas di dunia kerana sikap yang tegas menyatakan solidariti yang berterusan terhadap perjuangan rakyat Palestin untuk mencapai hak-hak sejarah mereka.

Dirasmikan oleh Perdana Menteri, Tun Dr Mahathir Mohamad, persidangan antarabangsa yang julung kali berlangsung di Malaysia itu telah dihadiri lebih 300 Ahli Parlimen dari 40 buah negara merangkumi Asia Barat, Eropah, Amerika Latin, Afrika dan Asia Pasifik.

Sesi ucapan wakil negara, forum dan diskusi berkumpulan mengikut rantau mewarnai dua hari persidangan yang memperlihatkan kesedaran dan sokongan padu ahli-ahli Parlimen untuk mempertahankan al-Quds dan Palestin dalam pelbagai strategi, bentuk dan usaha selari dengan tema ‘Towards Strategy for Defending Al-Quds’.

Persidangan itu juga menyaksikan pemilihan barisan jawatankuasa eksekutif LP4Q untuk penggal kedua (2020-2024) yang mana Sheikh Hamid Abdullah al-Ahmar sekali lagi dipilih sebagai presiden liga.

Sementara itu, Dr Nureddin Nebati dari Turki dan Dr Fadli Zon dari Indonesia telah dipilih sebagai Naib Presiden. Presiden pula akan melantik 13 anggota eksekutif baharu.

Persidangan ditutup secara rasmi oleh Timbalan Perdana Menteri, Datuk Seri Wan Azizah Wan Ismail diikuti dengan majlis makan malam perpisahan yang dihoskan oleh Datuk Seri Anwar Ibrahim.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Isu Kalimah Allah: Kabinet Persembah Kepada Majlis Raja-Raja

KUALA LUMPUR – Jemaah Menteri telah mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah untuk mempersembahkan cadangan-cadangan bagi mengukuhkan penguatkuasaan dasar berhubung kalimah ‘Allah’ kepada Majlis Raja-Raja.

Perdana Menteri, Dato’ Seri Anwar Ibrahim dalam kenyataan hari ini berkata, ia turut melibatkan cadangan memperkukuh perpaduan dan keharmonian antara kaum dan agama di Malaysia.

Perkara itu antara yang dibincangkan pada mesyuarat Jemaah Menteri hari ini berhubung keputusan Peguam Negara untuk menarik balik rayuan terhadap kes Jill Ireland Lawrence Bill berhubung bahan penerbitan yang mengandungi kalimah ‘Allah’.

Anwar berkata, Jemaah Menteri mengambil maklum bahawa keputusan menarik balik rayuan hanya berkisar soal pentadbiran dan tidak merubah ketetapan mahkamah pada 2014.

“Kerajaan menghormati, memperakui dan menerima pakai ketetapan enakmen negeri-negeri dan titah Yang di-Pertuan Agong pada 7 Februari 2023 yang menzahirkan agar dikekalkan dasar sedia ada yang sedang berkuat kuasa berhubung isu penggunaan kalimah Allah.”

“Kerajaan akan senantiasa mempertahan Perlembagaan Persekutuan terutama Perkara 3 berhubung agama Islam adalah agama Persekutuan dan agama-agama lain boleh diamalkan dengan aman dan damai,” kata beliau dalam kenyataan pada Rabu.

Kementerian Dalam Negeri (KDN) menarik balik rayuan berhubung keputusan Mahkamah Tinggi berkaitan permohonan semakan kehakiman Jill Ireland adalah kerana ia melibatkan isu pentadbiran iaitu rampasan bahan penerbitan dan bukannya penggunaan kalimah ‘Allah’ oleh masyarakat bukan Islam di Malaysia.

Menteri Dalam Negeri, Datuk Seri Saifuddin Nasution Ismail berkata, sewaktu proses permohonan rayuan sedang berjalan, KDN turut memperhalusi keputusan Mahkamah Tinggi Kuala Lumpur itu pada 10 Mac 2021 yang mendapati terdapat percanggahan antara keputusan yang dibuat oleh Kabinet pada 19 Mei 1986 dan Arahan Pentadbiran yang kemudiannya dikeluarkan oleh KDN pada 5 Disember 1986.

Di bawah Arahan Kabinet 1986, penganut Kristian dibenarkan menggunakan empat perkataan bahasa Arab iaitu kalimah Allah, baitullah, kaabah dan solat dalam penerbitan agama mereka bagi tujuan pendidikan dengan syarat di luar kulit muka depan buku itu ditulis perkataan ‘Untuk Agama Kristian.’

Arahan Pentadbiran yang dikeluarkan KDN pada 5 Dis 1986 pula menyatakan penggunaan keempat-empat perkataan bahasa Arab itu adalah dilarang sama sekali dalam semua penerbitan agama Kristian di Malaysia.

“Bersangkutan dengan hal ini, keputusan kerajaan untuk tidak meneruskan permohonan rayuan tersebut adalah dibuat berdasarkan kes mengikut kes; tanpa menjejaskan fakta bagi setiap satu kes yang sedang dalam tindakan mahkamah,” katanya pada sidang media selepas Majlis Anugerah Perkhidmatan Cemerlang (APC) Jabatan Imigresen Bagi Tahun 2022, di sini pada Selasa.

Beliau berkata, KDN lebih memfokuskan kepada aspek ketenteraman awam selaras dengan Perkara 11(5) Perlembagaan Persekutuan yang memperuntukkan bahawa kebebasan beragama tidaklah membenarkan apa-apa perbuatan yang berlawanan dengan mana-mana undang-undang am yang berhubungan dengan ketenteraman awam, kesihatan awam atau kemoralan.

“KDN komited dalam urusan mempertahankan dan melindungi kepentingan Islam, orang Melayu dan Institusi Beraja di Malaysia khususnya dalam isu penggunaan kalimah Allah selaras dengan Perkara 11(1) dan Perkara 11(4) Perlembagaan Persekutuan.

“Ia memperuntukkan sungguhpun setiap individu berhak menganuti dan mengamalkan agamanya, namun masih tertakluk kepada undang-undang Persekutuan atau negeri yang boleh mengawal atau menyekat pengembangan doktrin atau kepercayaan agama lain dalam kalangan orang Islam,” katanya.

Jill Ireland memohon semakan kehakiman pada 20 Ogos 2008 supaya dikembalikan lapan cakera padat (CD) dengan tajuk mengandungi kalimah ‘Allah’ yang dirampas daripadanya pada 11 Mei 2008, serta perisytiharan mengenai hak perlembagaannya berhubung penggunaan kalimah itu dalam penerbitan Kristian.

Mahkamah pada 2014 memerintahkan CD itu dipulangkan dan setelah melalui beberapa proses, memutuskan arahan KDN pada 1986 untuk tidak membenarkan penggunaan empat perkataan itu menyalahi undang-undang dan tidak rasional.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Wakil IKRAM Muda dilantik ahli Majlis Syura IIFSO

Seramai sembilan Ahli Majlis Syura IIFSO telah dilantik dengan dipengerusikan oleh Khallad Swaid dari Jerman:

1. Khallad Swaid (Mantan Setiausaha Agung IIFSO)

2. Enes Yalman (Setiausaha Agung IIFSO)

9. Muhammad Arham Munir Merican (Asia Tenggara)

Dalam mesyuarat tersebut, Enes Yalman dari Turki telah dipilih sebagai Setiausaha Agung IIFSO baharu menggantikan Khallad Swaid, yang telah dipersetujui oleh kesemua 35 orang perwakilan yang hadir dalam mesyuarat tersebut.

Arham (dua dari kanan, berdiri) bersama Ahli-ahli Majlis Syura IIFSO dan delegasi Malaysia ke Mesyuarat Agung Tahunan IIFSO 2019

Sementara itu, seramai 17 orang Exco IIFSO yang baharu telah dilantik yang mana Ahmad Fahmi Adzha Mohd Nasarudin daripada Persatuan Kebangsaan Pelajar Islam Malaysia (PKPIM) telah dilantik mewakili Malaysia.

Seorang lagi wakil IKRAM Muda, Ustaz Khubaib Muhamad Asmadi turut menghadiri mesyuarat yang bertemakan ‘Future Change Makers’ itu di samping kehadiran wakil PKPIM dan Angkatan Belia Islam Malaysia (ABIM).

IIFSO merupakan sebuah badan mahasiswa dan belia Muslim peringkat antarabangsa yang telah ditubuhkan seawal tahun 1969 di Aachen, Jerman dengan keahlian terkini melebihi 100 organisasi mahasiswa dan belia dari 60 buah negara.

Ucapan Setiausaha Agung IIFSO baharu, Enes Yalman dan barisan perwakilan yang hadir Mesyuarat Agung Tahunan IIFSO 2019

IIFSO juga merupakan salah satu badan konsultansi ekonomi dan sosial Pertubuhan Bangsa-bangsa Bersatu.

Daripada sudut sejarah, IIFSO merupakan antara organisasi yang banyak memainkan peranan dalam membangkitkan kesedaran Islam dalam kalangan mahasiswa dan belia Malaysia pada era 1970-an dan 1980-an melalui penerbitan buku-buku tulisan Hassan al-Banna, Sayyid Qutb, Abul A’la al-Maududi dan sebagainya ke dalam Bahasa Inggeris.

Selaku salah satu daripada anggota IIFSO, IKRAM Muda komited untuk memastikan agenda ummah di peringkat antarabangsa dapat digerakkan melalui wadah IIFSO.


PKP: Terus santuni yang memerlukan, tingkatkan amal

Pertubuhan IKRAM Malaysia (IKRAM) menyeru rakyat agar terus bertenang dalam menjalani Perintah Kawalan Perjalanan (PKP) yang telah dilanjutkan untuk Fasa Ketiga sehingga 28 April 2020.

IKRAM memuji usaha semua pihak dalam menangani isu COVID-19, termasuk rakyat yang mematuhi arahan untuk tinggal di rumah. Marilah kita terus memberikan kerjasama yang terbaik dalam mematuhi arahan pihak berkuasa sepanjang tempoh menghadapi ujian COVID-19 bagi membantu memutuskan rantaian virus ini.

IKRAM mengucapkan syabas kepada pelbagai pihak yang berperanan menghulurkan bantuan kepada pasukan hadapan termasuk bantuan peralatan keselamatan dan makanan. Ucapan tahniah juga ditujukan kepada IKRAM Negeri dan Kawasan serta agensi-agensinya yang turut aktif dalam usaha ini.

Sehingga kini, IKRAM telah menyumbang lebih RM300,000 merangkumi puluhan ribu unit peralatan keselamatan seperti pelindung muka (face shield) dan tudung pakai buang untuk pasukan kesihatan di seluruh negara. Bantuan makanan dan wang ringgit juga telah diagihkan kepada golongan yang memerlukan, terutama melalui Yayasan IKRAM Malaysia yang digerakkan melalui i-Bantu.

Justeru, IKRAM menyeru kepada masyarakat dan ahli-ahli IKRAM agar terus prihatin. Manfaatkan peluang semasa PKP untuk menabur bakti kepada golongan yang memerlukan berdasarkan kemampuan masing-masing.

Sikap prihatin dan kepedulian tentang jiran dan rakyat yang berada dalam kesusahan adalah bersesuaian dengan maksud hadis Rasulullah SAW:

“Tidak termasuk orang mukmin, orang yang kenyang sementara tetangganya kelaparan.” (HR Thabrani: 12579)

IKRAM juga menyeru semua anggota masyarakat untuk mengukuhkan hubungan kekeluargaan dengan melakukan pelbagai aktiviti dan ibadah secara bersama di samping menyantuni keperluan jiran tetangga dan rakyat yang memerlukan.

IKRAM percaya, PKP bukanlah penghalang untuk meneruskan visi Malaysia Menjadi Negara Rahmah, sebaliknya ia telah membuka peluang yang luas ke arah mencapai visi tersebut.

Marilah kita terus berdoa kepada Allah Yang Maha Besar agar wabak COVID-19 dapat diangkat segera dan membantu melepaskan kita daripada sebarang keburukan dan kesulitan.

Semoga rakyat Malaysia diberikan kekuatan, kesabaran, keselamatan dan kesihatan untuk melalui saat-saat kritikal ini.

DR HAJI MOHD PARID SHEIKH AHMAD PresidenPertubuhan IKRAM Malaysia

*Orang ramai boleh menyumbang melalui Yayasan IKRAM Malaysia melalui pautan http://yayasan.ikram.org.my/tabung-covid-19/ atau melalui akaun YAYASAN IKRAM MALAYSIA (Maybank 562142404402) dengan rujukan “Covid19” dan e-mel bukti pembayaran kepada ibantu4ikram@gmail.com.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM kutuk cubaan kudeta di Turki

Pertubuhan IKRAM Malaysia (IKRAM) mengutuk sekeras-kerasnya percubaan rampasan kuasa ke atas kerajaan yang dipilih secara demokratik di Turki.

IKRAM menzahirkan solidariti bersama rakyat Turki dan berharap situasi di Turki kembali tenang dan sebarang pertumpahan darah seterusnya dapat dielakkan.

IKRAM menegaskan lagi sokongannya terhadap sistem demokrasi dan menolak sebarang percubaan untuk menggugat demokrasi di mana-mana negara sekalipun.

IKRAM menyeru semua pihak untuk menyelesaikan isu-isu politik melalui saluran perlembagaan dan demokrasi, dan menolak sebarang cara keganasan dan pertumpahan darah.

Dr. Mohd Parid Sheikh AhmadPresiden Pertubuhan IKRAM Malaysia (IKRAM)

IKRAM CONDEMNS THE ATTEMPTED COUP D’ETAT AGAINST THE DEMOCRATICALLY ELECTED GOVERNMENT IN TURKEY

Pertubuhan IKRAM Malaysia (IKRAM) condemns unreservedly the coup attempt in Turkey against the popular democratically elected government.

IKRAM expresses our solidarity with the people of Turkey and wishes that the situation in Turkey will return to normal and any further bloodshed be averted.

IKRAM affirms its support for the democratic system and denounces any attempt to subvert democracy in any country.

IKRAM calls on all sides to solve political issues through constitutional and democratic means, and reject violence and bloodshed.

Dr. Mohd Parid Sheikh AhmadPresidentPertubuhan IKRAM Malaysia (IKRAM)


PKP: HCF sasar bantu 500 mualaf

KUALA LUMPUR – Hidayah Centre Foundation (HCF) membuka Tabung Kecemasan Covid-19 bagi membantu asnaf mualaf yang terjejas disebabkan Perintah Kawalan Pergerakan (PKP) di seluruh negara.

Jelasnya, tabung tersebut mensasarkan seramai 500 orang mualaf yang memerlukan diberikan bantuan sara hidup.

“Hidayah Centre Foundation ingin mengajak anda semua untuk bersama-sama membantu dengan sasaran kutipan sebanyak RM130,000 sehingga 15 Ogos 2021.”

Sumbangan boleh dilakukan melalui pautan https://bit.ly/tabunghcfc19.

Penyumbang boleh memilih sama ada ingin menyumbang untuk keluarga (RM300 seunit) dan individu (RM150 seunit) dalam bentuk bantuan makanan asas dan sumbangan tunai, atau sumbangan umum (RM10) dengan kuantiti yang dikehendaki.

Selain pautan, penyumbang boleh menyalurkan sumbangan melalui mana-mana akaun bank Hidayah Centre Foundation berikut:
1. Maybank 562209624421
2. Bank Islam 12113010049433
3. Bank Rakyat 1104 6100 0356
Rujukan: covid19

Sebarang pertanyaan, boleh berhubung melalui nombor Whatsapp https://wa.me/601158845399.

“Sebarkan kepada semua kenalan juga ahli keluarga anda agar lebih ramai lagi mendapat manfaat bersama.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rahmah Islam sebagai pengukuh perpaduan nasional

Di Amerika Syarikat dan negara-negara maju di Eropah, kebimbangan dalam kalangan rakyat terhadap kehadiran pendatang asing telah  melahirkan sentimen negatif terhadap golongan tersebut. Kebimbangan itu berasaskan kepada persepsi bahawa pendatang asing mengambil peluang ekonomi yang sepatutnya dinikmati oleh warga tempatan.

Di Malaysia, sentimen negatif juga wujud walaupun dalam konteks dan realiti yang berbeza. Kesan positif pendatang asing tidak dinafikan kerana keperluan ekonomi dan sosial, khususnya dalam sektor pekerjaan berkemahiran rendah seperti sektor pembinaan, pertanian dan pembantu rumah.

Situasi Malaysia sebenarnya lebih kompleks. Selain pendatang asing, kaum Cina dan India sering dikaitkan dengan gelaran ‘pendatang’ walaupun mereka adalah warganegara yang sah. Hal ini timbul kerana faktor sejarah penghijrahan kaum kaum tersebut ke Tanah Melayu semenjak sebelum kemerdekaan lagi. Konteks ini penting difahami dalam memupuk perpaduan nasional.

Jurang pendapatan di antara kaum dan aspek-aspek taraf hidup seperti aspek pendidikan, kesihatan dan lain-lain mempengaruhi perpaduan dalam kalangan masyarakat majmuk di negara ini.

Selain itu, perbezaan budaya, bahasa dan kepercayaan turut memberi kesan kepada perpaduan nasional. Tambahan pula, terdapat perbezaan pandangan berkenaan peranan sistem pendidikan vernakular terhadap perpaduan di antara kaum.

Akhirnya, jurang di antara kaum yang bermula dari awal persekolahan turut merebak ke alam pekerjaan. Kitaran ini berterusan dari semasa ke semasa. Hasilnya, perpaduan nasional menjadi isu sensitif yang perlu ditangani dan diseimbangkan dengan cermat dan teliti oleh semua pihak.

Isu perpaduan biasanya menjadi kian parah apabila prestasi ekonomi tidak baik dan memberi kesan negatif kepada perniagaan dan sektor pekerjaan. Realiti hari ini mendapati orang Melayu dan kaum Bumiputera lain masih lagi ketinggalan dalam pelbagai sudut.

Sebagai golongan majoriti, situasi ini menyebabkan orang Melayu kurang senang, seolah-olah terpinggir di tanah air sendiri walaupun hak-hak keistimewaan mereka dijamin oleh perlembagaan persekutuan.

Situasi menjadi lebih teruk apabila ia dieksploitasi oleh kumpulan-kumpulan atau individu-individu tertentu. Ledakan maklumat melalui media sosial pula memburukkan lagi keadaan dengan kewujudan dakyah mahupun berita palsu yang menyemarakkan perasaan kebencian.

Dalam hal ini, Islam sebagai agama rasmi boleh memainkan peranan utama dalam memupuk perpaduan sesama kaum. Sebagai agama yang membawa rahmah kepada seluruh manusia dan alam, Islam meraikan kepelbagaian dan perbezaan sesama manusia.

Malahan, Islam mengangkat darjat manusia ke darjat yang mulia dengan menegakkan keadilan tanpa diskriminasi kaum atau kepercayaan. Sehubungan itu, melalui kemuliaan akhlak dan persaudaraan insan, umat Islam mempunyai peranan penting untuk menyuburkan perpaduan lantas menjadi contoh kepada kaum-kaum lain di negara ini.

Pada masa yang sama, nilai-nilai murni yang dikongsi bersama oleh rakyat majmuk di negara ini boleh dijadikan asas untuk mencapai perpaduan nasional.  Sikap tolak ansur, bekerjasama dan saling menghormati haruslah dipupuk dan dibudayakan, selaras dengan prinsip ‘kesopanan dan kesusilaan’ dalam Rukun Negara.

Cabarannya adalah untuk menterjemah dan merealisasikan usaha-usaha perpaduan dalam kehidupan seharian secara konsisten dan berterusan melalui inisiatif-inisitiaf yang inovatif dan kontemporari.

Selain peranan kerajaan untuk merangka polisi-polisi dan inisiatif-inisiatif yang bersesuaian, sektor swasta dan badan bukan kerajaan (NGO) pula mestilah diberi peranan sewajarnya berdasarkan sumber dan bidang kepakaran masing-masing.

Dalam memupuk perpaduan nasional, peranan kepimpinan yang berwibawa dan berintegriti sangat kritikal terutama di peringkat pucuk pimpinan tertinggi negara.

Selain keikhlasan, pemimpin  mestilah mempunyai ciri-ciri kebijaksanaan, amanah, prihatin, telus dan profesional dalam menggalas tanggungjawab yang diberi.  Manakala rakyat pula berperanan penting untuk melengkapkan diri sebagai masyarakat progresif yang hanya mengangkat golongan yang layak sahaja sebagai pemimpin mereka.

Badlishah Sham Baharin, Timbalan Presiden IKRAM
Mohammad Abdul Hamid, Perunding Polisi Awam

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Murabbi berwibawa lahirkan sistem tarbiah berkesan

Bersyukur kepada Allah  Azzawajalla kerana telah memberi kemudahan kepada Jawatankuasa Tarbiah IKRAM Pusat melaksanakan projek penting ini, bermula dari hari Jumaat  21 Disember 2012 hingga Ahad 23 Disember 2012.

Objektif program ini  ialah bagi menyediakan serta melayakkan sekumpulan murabbi memainkan  peranan penting menyokong program-program tarbiah untuk saf dan  pembangunan murabbi melalui mentori dan latihan tarbawi mengenai konsep-konsep dan kemahiran-kemahiran tarbiah  yang asas.

Melalui  program ini insya-Allah kita boleh menyediakan untuk negara  sekumpulan jurulatih tarbiah di peringkat negeri untuk  membantu  tugas tarbawi dalam IKRAM, maka kita akan  mengukuhkan peranan negeri dalam melaksanakan program-program serta  menyediakan peluang  pertukaran dan percambahan pengalaman antara  mereka.

Kehadiran seramai 80  orang peserta (ikhwah dan akhawat) dari seluruh negara melebihi jangkaan  awal sekitar 70 orang. Mereka adalah calon-calon yang telah melalui  proses sari ngan yang ketat berdasarkan syarat-syarat yang telah  ditentukan oleh JKT.

Program ini telah  dirasmikan oleh Yang Berbahagia Presiden Pertubuhan IKRAM Malaysia, Dr  Mohd Parid bin Shaikh Ahmad. Dalam ucapan beliau, saudara Presiden  menyatakan bahawa program ini memang menjadi hasratnya sejak sekian lama  bagi melahirkan golongan pelopor yang mampu menghidupkan usaha-usaha  tarbiah.

Tajuk-tajuk yang  dibentangkan amat mustahak dikuasai oleh para peserta sebagai bekalan  sepanjang proses pentarbiahan di jalan dakwah yang berkat ini.  Masya-Allah semua peserta bersemangat dan menyedari tugasan yang besar dan  berat ini.

Ucapan tahniah  diucapkan kepada semua pihak yang telah memberi kerjasama dalam  menjayakan program ini terutamanya Sheikh Mohamed Hamid (gambar kanan) sebagai pencetus  awal mengemukakan draf cadangannya dan juga JKT Pusat dan Negeri.

Semoga permulaan yang baik ini mendapat taufik dan bantuan yang  berterusan daripada Allah SWT.


Semarak kesihatan, kebajikan era Malaysia Baharu

Ini merupakan suatu inisiatif yang tepat dan berani yang diumumkan oleh Menteri Kesihatan Malaysia, YB Datuk Seri Dr Dzulkefly Ahmad dalam usaha negara menuju sebuah negara bebas asap rokok menjelang tahun 2045, setelah tertangguh sekian lama lantaran halangan dan tentangan tertentu.

Pewartaan ini sebenarnya memberikan nafas baru bagi mereka yang mahu menjauhi bahaya asap rokok, kerana ia mengembalikan norma masyarakat agar sesuatu yang buruk itu dihindari dan yang baik diperkasakan.

Umum mengetahui betapa terseksanya pihak yang tidak merokok sebelum ini yang sentiasa terpaksa ‘beralah’ dan beralih tempat apabila berdepan dengan mereka yang merokok dalam premis umum seperti restoran tanpa mempedulikan orang di sekeliling.

Malah tidak pelik sebelum ini, ada pula si bapa yang dengan tidak berasa apa-apa pun bersenangan menghisap rokok sedangkan di meja yang sama terdapat anak-anaknya sendiri yang kecil termasuk bayi sedangkan bahaya rokok terhadap kesihatan dan keselesaan umum sudah jelas maklum.

Sebenarnya kejayaan pewartaan ini bukan hanya dengan penguatkuasaan oleh pihak berwajib sahaja, malah hendaklah disertakan oleh pendidikan dan pemupukan kesedaran dalam masyarakat terhadap bahaya rokok, dan menghormati hak orang lain.

Setiap kita hendaklah mengambil peranan yang proaktif dalam membentuk sikap masyarakat dan perokok, dengan menyemarakkan kesedaran mengenai bahaya rokok dan juga undang-undang mengenainya.

Pengusaha restoran hendaklah lebih berani menegaskan larangan merokok dalam premis mereka dan para perokok juga hendaklah lebih bertanggungjawab untuk mengasingkan diri daripada khalayak sekiranya tetap mahu merokok. Budaya menghormati hak sesama warga ini harus sentiasa dipupuk dan diraikan.

Pertubuhan IKRAM Malaysia, dan Yayasan Ikram Malaysia sebagai institusi khidmat masyarakatnya, akan terus menyokong kempen Malaysia yang bebas asap rokok dan sihat dengan usaha-usaha advokasi yang dijalankannya.

Khususnya di Selangor, kempen Selangor Bebas Asap Rokok (SelBAR) akan terus disemarakkan dengan memberikan penerangan kepada umum dari perspektif kesihatan, di samping meningkatkan kecelikan terhadap penguatkuasaan undang-undang ini ke restoran-restoran di seluruh negeri melalui brosur, poster dan bunting. Kempen ini akan turut digerakkan di negeri-negeri lain juga.

Selain daripada isu larangan merokok, kedatangan tahun baharu 2019 ini juga memaparkan pelbagai cabaran bagi semua pihak yang terlibat dengan kebajikan masyarakat. Kos sara hidup yang semakin meningkat akan terus menghimpit golongan berpendapatan rendah terutamanya dalam kalangan miskin bandar dan gelandangan.

Inisiatif membantu mereka bukan sahaja perlu dalam bentuk pemberian bantuan bagi menampung sara hidup, tetapi yang lebih penting ialah penggubalan polisi negara yang lebih manusiawi dan tidak semata-mata berpaksi kepada pencapaian kebendaan semata-mata. Ini termasuk akses kepada kediaman yang mampu milik atau mampu sewa serta sistem pengangkutan awam yang berpatutan kosnya.

Di samping itu juga, pembangunan anak-anak daripada keluarga golongan ini harus tidak diabaikan agar mereka dapat turut mencapai kemandirian sosial dan keluar daripada kitaran kemiskinan ini, terutamanya melalui akses kepada pendidikan yang baik.

Satu lagi perkara yang seharusnya diberikan perhatian dalam tahun 2019 ialah kesedaran masyarakat terhadap hak-hak orang kelainan upaya (OKU). Warga OKU bukan hanya perlu diberikan simpati dan dibantu dalam kehidupan, tetapi lebih penting lagi mereka hendaklah diperkasakan agar dapat menjadi mandiri dan bebas daripada pergantungan terhadap yang lain.

Kemudahan umum hendaklah direka bentuk mengambil kira warga OKU dengan melakukan penyesuaian yang perlu. Mereka hendaklah mendapat akses kepada setiap peluang untuk meningkatkan diri mereka, baik dari segi pendidikan mahupun pekerjaan, kerana itu merupakan hak mereka sama seperti insan lain. Persepsi terhadap OKU hendaklah diubah daripada orang kurang upaya kepada orang kelainan atau kepelbagaian upaya.

Semoga tahun 2019 ini akan membuahkan Malaysia Baharu yang lebih penyayang dan berkebajikan, dengan warga yang sentiasa bersedia untuk saling bantu membantu dan menyumbang bakti, bersemarak dengan semangat kesukarelawanan. Pertubuhan IKRAM Malaysia dan Yayasan Ikram Malaysia, akan terus mengorak langkah menyumbang ke arah mencapai objektif ini, insya-Allah.

Perutusan Tahun Baru 2019Prof Madya Hj Ainullotfi Abdul LatifKetua Kluster Kebajikan dan Khidmat MasyarakatPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lawatan muhibbah usaha integrasi antara kaum

“Program ini diadakan bagi memupuk semangat perpaduan dan meningkatkan pengenalan antara agama serta budaya masing-masing,” ujar wakil IKRAM Melaka.

Lawatan selama empat jam telah diadakan di Masjid Kampung Kling, Kuil Sri Poyyatha Vinayagar Moorthi, Tokong Cheng Hoon Teng dan Malacca Story Hall, Persatuan Hakka Melaka.

“Program bermula pada 8.30 pagi dengan berhimpun di tempat letak kereta Masjid Kampung Hulu dan sekitar 30 orang telah turut sama menyertai program tersebut.”

Program ini menurutnya, merupakan satu titik permulaan bagi semua kaum di Malaysia mengenali kebudayaan dan agama masing-masing serta mewujudkan integrasi dan seterusnya membentuk satu bangsa Malaysia yang harmoni.

“Dengan aktiviti silang budaya seperti ini, ia akan dapat memupuk semangat muafakat dan perpaduan di antara kita,” jelasnya.

Turut menyertai lawatan adalah YDP IKRAM Melaka, Hj Mohd Rosli Adam bersama beberapa Ahli JK Negeri dan aktivis IKRAM.


Semangat belia berikan impak sosial kepada masyarakat

Perjumpaan yang bertujuan mengumpulkan idea-idea praktikal, bagaimana memberikan nilai tambah kepada masyarakat di Serdang dan Sepang.

“Selain itu, pertemuan ini juga bagi menyelaraskan gerak kerja belia untuk 2 tahun ke hadapan,” kata wakil belia, Sdr. Hussaini.

“Walaupun ia diadakan pada hari cuti sempena Hari Malaysia 2018, seramai 16 orang anak muda IKRAM Sepang dengan penuh bersemangat meluangkan masa bersama; berbincang mengenai nasib dan halatuju masyarakat Serdang dan Sepang,” tambahnya.

Perjumpaan dimulakan dengan bacaan petikan surah al-Kahf oleh Pengerusi Jawatankuasa Rabtul ‘Am dan Belia, Sdr. Muhammad Hafif Samsudin.

“Surah ini amatlah penting kerana ia mengisahkan perjuangan anak-anak muda yang berjuang demi menyelamatkan iman mereka lalu dianugerahkan negara yang sejahtera dengan pemimpin yang amanah,” ujar Hafif.

Dalam pada itu, Yang Di-Pertua IKRAM Sepang, Sdr. Mohd Qhalid Ab Hafidz telah meluangkan waktu bersama menerangkan bagaimana pentingnya para pemuda terlibat dalam gerak kerja masyarakat.

“Mitos bagaimana anak muda tidak mahu terlibat dalam aktiviti masyarakat dan negara perlu dipecahkan,” jelas Mohd Qhalid.

Keterlibatan itu pula menurutnya, hendaklah dilaksanakan secara “Touch n Stay”, bukan sekadar “Touch n Go.”

“Akhirnya, segala apa yang dilaksanakan dalam kehidupan ini akan dipersembahkan sebagai bukti kecintaan kita kepada Allah Azzawajalla.”

Perjumpaan dihangatkan lagi dengan perkongsian pengalaman Pengerusi Pertubuhan Pemuda Malaysia (GEMA) Wilayah Persekutuan, Sdr. Mohammad Afifi Ahmad Kamil.

“Setiap individu anak muda perlu menekankan tiga tarbiah  iaitu dzatiyyah (individu), jamaiyyah (pertubuhan) dan maidaniyyah (medan) dalam usaha ke arah pembentukan individu yang kental,” tegas Afifi yang sudah lebih 16 tahun berbergiat dalam gerakan anak muda.

Dalam perkembangan berkaitan, beliau turut menerangkan bagaimana melaksanakan perubahan iaitu anak muda jangan terlampau kaku dan perlu menitikberatkan “Core Mechanism Dakwah.”

“Dari jam 8.00 pagi hingga 4.30 petang kami semua duduk berbincang, tanpa sempat berasa jemu. Seterusnya, segala aktiviti yang pernah dilaksanakan atau yang dicadangkan, dihadam habis-habisan agar ia memberikan impak sosial kepada masyarakat Serdang dan Sepang.”

Sebelum RUBIK melabuhkan tirainya, anak-anak muda ini telah memutuskan untuk mempertingkatkan mutu amal daripada sudut disiplin pelaksanaan dan sentiasa mencari jalan untuk memperkukuhkan kekuatan jentera.

Bagi mendapat info semasa Belia IKRAM Sepang, boleh terus ikuti FB Page IKRAM Sepang atau JUS! Serdang.

Kepada belia-belia yang mahu terlibat secara langsung, berbakti kepada masyarakat Serdang dan Sepang, dialu-alukan menyertai kumpulan-kumpulan usrah belia dengan menghubungi Hussaini (013-799 8012) atau Siti Suliza (011-5509 4887).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perbezaan Sambut Raya: Antara Teknologi dan Tradisi

Di Malaysia, sambutan hari raya merupakan salah satu perayaan yang paling ditunggu-tunggu oleh semua lapisan masyarakat. Ia melambangkan semangat kebersamaan dan kegembiraan setelah berjaya menempuh ujian Ramadan.

Ia merupakan hari bagi keluarga, sanak saudara dan sahabat handai berkumpul untuk bersilaturahim serta saling bermaaf-maafan. Namun, perbezaan sambutan hari raya suatu ketika dahulu dan sekarang semakin ketara, terutama dari sudut penggunaan teknologi.

Penting bagi kita untuk mengenali perbezaan sambutan hari raya dahulu dan sekarang dari sudut teknologi agar kita dapat mengaplikasikan teknologi secara bijak dan tidak melupakan nilai-nilai tradisional yang masih penting serta perlu dikekalkan dalam masyarakat kita.

Dahulu, sambutan hari raya di Malaysia dirayakan secara tradisional dan sederhana. Persediaan untuk menyambut hari raya biasanya dimulakan beberapa minggu sebelum sambutan, dengan membersihkan rumah, memasak kuih-muih raya dan membeli baju baru.

Semua aktiviti ini dilakukan secara manual dan mengambil masa yang lama. Penggunaan teknologi adalah amat terhad pada masa itu. Namun kini, kemajuan teknologi telah membawa perubahan dalam cara kita berbelanja semasa sambutan hari raya.

Dahulu, kita perlu pergi ke pasaraya atau kedai-kedai untuk membeli barang-barang keperluan untuk menyambut hari raya. Namun, kini dengan adanya platform beli-belah dalam talian, kita boleh membeli barang-barang tersebut dengan lebih mudah dan cepat tanpa perlu keluar dari rumah.

Semua ini membuatkan persediaan untuk menyambut hari raya menjadi lebih mudah dan menjimatkan masa.

Aplikasi e-duit raya juga semakin popular dalam kalangan masyarakat Malaysia dalam beberapa tahun kebelakangan ini.

Dahulu, proses memberi dan menerima duit raya melibatkan penggunaan wang kertas atau syiling yang dimasukkan ke dalam sampul raya dan kemudiannya diberikan kepada kanak-kanak.

Wang kertas ini perlu ditukar kepada nilai yang lebih kecil di bank. Sampul raya juga perlu dibeli dari pasar raya.

Namun, dengan kemunculan aplikasi e-Wallet, proses memberi dan menerima duit raya semakin mudah, cepat dan lebih selamat kerana tidak perlu risau kehilangan wang fizikal.

Ia juga dapat meminimumkan interaksi fizikal. Penggunaan teknologi e-Wallet juga memberi kemudahan kepada pengguna kerana ia dapat dilakukan di mana-mana sahaja, pada bila-bila masa dengan hanya menggunakan aplikasi di telefon pintar.

Ia juga membolehkan pengguna untuk menghantar duit raya kepada lebih ramai orang secara serentak tanpa perlu menghadapi kesukaran membahagikan wang fizikal kepada setiap penerima.

Satu lagi contoh bagaimana teknologi telah mengubah sambutan hari raya di Malaysia ialah menerusi perkhidmatan e-kad raya.

Dahulu, seseorang perlu menulis kad raya dan menghantar melalui pos atau menghantarnya secara langsung. Namun, kini dengan kemunculan perkhidmatan e-kad raya, seseorang boleh menghantar kad raya dalam bentuk digital dengan hanya beberapa klik sahaja.

Ini memudahkan kita untuk menghantar kad raya kepada rakan dan keluarga yang jauh.

Selain itu, teknologi juga telah membawa perubahan dalam cara kita mengambil gambar semasa sambutan hari raya.

Dahulu, kita hanya mengambil gambar-gambar raya dengan kamera biasa dan kemudian membawanya ke kedai fotografi untuk dicetak.

Namun, kini dengan penggunaan telefon pintar dan aplikasi sosial media, kita boleh mengambil gambar dengan lebih mudah dan cepat serta berkongsi gambar-gambar tersebut dengan keluarga dan sahabat melalui platform media sosial.

Penggunaan media sosial semasa sambutan hari raya juga boleh membantu kita untuk berhubung dengan keluarga dan sahabat yang jauh daripada kita.

Namun, penggunaan teknologi juga membawa risiko yang perlu diambil kira semasa sambutan hari raya. Contohnya, penggunaan telefon pintar semasa berkumpul bersama keluarga boleh mengganggu suasana dan kebersamaan.

Kita perlu ingat bahawa sambutan hari raya adalah satu waktu yang kita perlu berkumpul bersama keluarga dan sanak saudara dengan sebenar-benarnya tanpa gangguan teknologi.

Aspek keselamatan dan privasi perlu diambil kira semasa menggunakan platform beli-belah dalam talian dan aplikasi e-duit raya.

Seperti aplikasi mudah alih lain, ia memerlukan pengguna untuk memasukkan maklumat peribadi mereka untuk tujuan pengesahan dan memerlukan penggunaan Internet atau rangkaian mudah alih yang selamat untuk menjalankan transaksi.

Walaupun teknologi telah membawa perubahan dalam sambutan hari raya, namun tradisi dan kebudayaan yang baik masih perlu dihargai dan diwarisi.

Masyarakat Malaysia masih perlu menghargai kebudayaan tradisional seperti memasak kuih-muih raya, memakai baju raya dan berkunjung ke rumah saudara mara dan sahabat handai semasa sambutan hari raya.

Kesimpulannya, perbezaan sambutan hari raya zaman dahulu dan sekarang semakin ketara, terutama dari aspek penggunaan teknologi semasa sambutan hari raya di Malaysia.

Teknologi telah membantu membuatkan persediaan untuk menyambut hari raya lebih mudah dan cepat dengan adanya platform beli-belah dalam talian, aplikasi e-duit raya, perkhidmatan e-kad raya dan media sosial.

Akan tetapi, ia juga membawa risiko kepada kebersamaan kita semasa sambutan hari raya.

Oleh itu, kita perlu mengetahui batas penggunaan teknologi semasa sambutan hari raya dan memastikan bahawa kita tetap mengutamakan kebersamaan dengan keluarga dan sanak saudara sambil memanfaatkan kemudahan teknologi yang ada dengan bijaksana.

Ts. Mohd Fitri Edros
Timbalan Ketua Pegawai Teknologi Maklumat, Pusat Pengurusan & Pembangunan Digital, Universiti Malaysia Perlis (UniMAP).

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…